1 Kroniklys 28 (ABK) - Bible Society\n1 Kroniklys 28 ABK\nDannvonadow Davydh rag an Tempel\n1Myghtern Davydh a guntellas yn Yerusalem oll soedhogyon Ysrael, pennow an loethow, pennow an rannow a servya an myghtern, kaptenyon milyow, kaptenyon kansow, an soedhogyon a'n jevo charj a oll an pythow hag a oll chatel an myghtern ha'y vebyon, war-barth gans soedhogyon an palys, an gasoryon hag oll an vreselyoryon golonnek. 2Davydh an myghtern a sevis yn-bann, hag a leveris: ‘Goslowewgh orthiv, ow breder ha'm pobel. Dhe'm parth evy, yth esa y'm brys dhe dhrehevel chi a bowes rag argh kevambos an ARLOEDH ha rag skavell-droes agan Duw, ha my re wrug darbarow dh'y dhrehevel. 3Mes Duw a leveris dhymm, “Ny wredh drehevel chi rag ow hanow, rag ty re beu gour a vresel ha ty re skoellyas goes.” 4Byttegyns an ARLOEDH, Duw Ysrael, a'm dewisas dhiworth oll chi ow thas dhe vos myghtern war Ysrael bys vykken; rag ev a dhewisas Yuda avel rewler, hag yn chi Yuda chi ow thas, hag y feu plegadow dhodho dhiworth mebyon ow thas dhe wul dhymm bos myghtern war oll Ysrael. 5A oll ow mebyon (rag ARLOEDH re ros dhymm lies mab) ev re dhewisas Solomon ow mab dhe esedha war dron myghterneth an ARLOEDH war Ysrael. 6Ev a leveris dhymm, “Solomon dha vab, ev a dhrehav ow chi ha'm klosow, rag my re'n dewisas dhe vos ow mab, ha my a vydh y das. 7My a fast y vyghterneth bys vykken mar pydh hardh ow kwitha ow gorhemmynnow ha'm breusow, dell wra y'n jydh ma.” 8Lemmyn ytho a-wel dhe oll Ysrael, ha kuntelles an ARLOEDH, hag yn klewans agan Duw, gwaytyewgh gwitha oll gorhemmynnow an ARLOEDH dha Dhuw may eritewgh an pow da ma ha'y gemmynna rag eretons dhe'th vebyon war dha lergh bys vykken.\n9‘Ha ty, Solomon ow mab, aswonn Duw dha das, ha'y servya a leun golonn ha gans brys bolonjedhek; rag an ARLOEDH a hwither oll kolonnow, hag ev a gonvedh pub towl ha pub preder. Mara'n hwilydh, ev a vydh kevys genes; mes mara'n eskasydh, ev a'th tenagh bys vykken. 10Kemmer with lemmyn, rag an ARLOEDH re'th tewisas dhe dhrehevel chi rag an sentri; bydh krev, ha'n gwra.’\n11Davydh a ros dhe Solomon y vab an towl rag portal an tempel ha'y dhrehevyansow, y dresorvaow, y jambouryow gwarthav, y jambouryow pervedhel ha chi an dregeredhva; 12ha'n towl a bup-tra esa yn y vrys rag klosyow chi an ARLOEDH ha rag oll an chambouryow a-derdro, rag tresorvaow chi Duw, ha rag tresorvaow an rohow sakrys; 13rag rannow an oferysi ha'n Levysi, ha rag oll ober an servis yn chi an ARLOEDH; rag oll an lestri rag an servis yn chi an ARLOEDH; 14rag poes an owr rag oll an lestri owrek rag pub eghenn a servis, poes an arghans rag oll an lestri arghans rag pub eghenn a servis, 15an poes rag an golowbrennyer a owr ha'ga lugern a owr, gans poes an owr rag pub golowbrenn ha'ga lugern, ha poes an arghans rag an golowbrennyer a arghans ha'ga lugern war-lergh an devnydh a bub golowbrenn y'n servis; 16rag poes an owr rag pub moes rag bara an wolok, ha'n arghans rag an moesow a arghans; 17ynwedh owr pur rag an kigveryow, an bollow, ha'n hanafow; ha rag an basonyow owrek ha'n poes a bub, ha'n bollow a arghans ha'ga foes; 18rag poes owr purhes rag an alter a ynkys, ha'n owr rag patron charett an cherubim a lesa aga diwaskell dhe worskeusi argh kevambos an ARLOEDH.\n19‘Oll hemma,’ yn-medh Davydh, ‘my a'm beus yn skrif dhiworth leuv an ARLOEDH warnav, hag ev a ros dhymm konvedhes yn oll manylyon an towl.’\n20Y'n eur na Davydh a leveris dhe Solomon y vab, ‘Bydh krev ha bydh kolonnek ha gwra an ober. Na borth own, na vydh digennerthys, rag yma genes an ARLOEDH Duw, ow Duw. Ny wra dha asa na dha eskasa erna vo gorfennys oll an ober rag servis chi an ARLOEDH. 21Hag awotta rannow an oferysi ha'n Levysi. I a vydh genes rag oll an servis yn chi Duw; ha genes yn oll an ober y fydh pub den bolonjedhek, neb a'n jeves sleyghneth rag pub eghenn servis; ynwedh an soedhogyon hag oll an bobel a vydh yn tien orth dha arghadow.’


Habakkuk 2 (ABK) - Bible Society\nHabakkuk 2 ABK\n1Sevel a wrav war ow savla-gwitha\nhag omsettya war ow thour-goelyas\now mires dhe weles an pyth a vynn ev leverel dhymm,\nha'n pyth a worthybav dhe'm krodhvol.2:1 ha'n pyth a worthybav dhe'm krodhvol: War-lergh an Syriek an pyth a worthyp ev dhe'm krodhvol.\nAn ARLOEDH a Worthyp Arta\n2Ha'n ARLOEDH a worthybis dhymm, ha leverel:\nSkrif an welesigeth\nyn tiblans war leghennow\nmay poennyo neb a's red.2:2 may poennyo neb a's red: Po may hallo lenner y redya gans es.\n3Rag an welesigeth yw hwath rag termyn apoyntys;\nhi a fisten dhe'n diwedh, ha ny wowlever:\nkyn hok hi, rag hi a dheu yn surredi, ny dhelat hi.\n4Awotta, goethus yw an den\nnag yw y enev ewn ynno,2:4 goethus yw an den nag yw y enev ewn ynno: Po klamdera a wra an den nag yw y enev ewn ynno\nmes an den gwiryon a vew der y fydh.\nPymp Guw avel Breus erbynn Drogoberoryon\n5Rychys ynwedh yw fals,\nny dhur an den goethus,\nneb re ledanhas y vryansenn avel ifarn,\nha kepar hag ankow na yll bos gwalghys,\nmes ev a guntell a-dro dhodho oll an kenedhlow,\nhag assembla dhodho oll an poblow.\n6A ny wra oll an re na drehevel parabolenn er y bynn, ha henlavarow rag y skornya, ow leverel,\n‘Go-ev neb a guntell war-barth pythow nag eus dhodho ev;\n(pes termyn y hwra henna pesya?)\nBeghys yw gans arwoestlow.’\n7A ny sev a-dhesempis dha gresysoryon?\nA ny dhifun an re a'th wra dhe grena?\nHa ty a vydh preydh ragdha.\n8Rag ty dhe bylla lies kenedhel,\nan remenant oll a'n kenedhlow a'th pyll;\ndrefenn goes mab-den, ha garowder erbynn tiryow,\nerbynn sitys, hag oll an dus usi trigys ynni.\n9Go-ev neb a gemmer tebel brow rag y ji,\now settya y neyth a-vann\nmay fo delivrys dhiworth an leuv a dhrogober.\n10Ty re dhros meth dhe'th chi\now tistrui lies pobel,\nhag ow pegha erbynn dha enev dha honan.\n11Rag an men a skrij dhiworth an fos,\nha'n geber y'n prennweyth a'n gorthyp.\n12Go-ev neb a dhrehav tre gans goes\nha fondya sita war gammhynseth.\n13A nyns yw dhiworth ARLOEDH an luyow\nmay lavur an poblow rag tan\nha mayth yw an kenedhlow skwithys rag travyth?\n14Rag lenwys vydh an nor\ngans godhvos golewder an ARLOEDH,\ndell worher an dowrow an mor.\n15Go-ev neb a re dh'y gentrevek\nbolla dha wenon dhe eva, ha'y vedhwi ynwedh\nrag mires orth aga noethedh.\n16Lenwys os gans meth yn le golewder:\nyv ty ynwedh ha diskwa dha vleyngroen.\nAn hanaf yn leuv dhyghow an ARLOEDH\na dheu dhis\nha disenor a vydh war dha wolewder.\n17Rag garowder erbynn Lebanon a'th kudh,\nha ladhva an bestes a'th ownekha,\nerbynn sitys, ha myns eus trigys ynna.\n18Py les eus dhe imaj gravys\npan y'n gravyas y furvyer –\nimaj teudh ha dyskador gowyow?\nAn furvyer a drest y wrians y honan,\now kul idolys avlavar!\n19Go-ev neb a lever dhe brenn, ‘Difun’,\ndhe ven avlavar, ‘Yn-sol!’\nOtta, gorlownys yw gans owr hag arghans,\nmes nyns eus spyrys vyth a-berth ynno.\n20Mes yma'n ARLOEDH yn y dempel sans:\ntewes a-dheragdho oll an nor!


Home » Pitt Publications » "Greece" (x) » "Radio publication ; no. 1" (x) » "Lebanon" (x) » "Art" (x) » "Pennsylvania Western" (x)\nPennsylvania Western. vol.3 n.7\nPennsylvania Western. vol.3 n.8\nPennsylvania Western. vol.3 n.9\nPennsylvania Western. vol.3 n.10\nPennsylvania Western. vol.4 n.3\nPennsylvania Western. vol.4 n.4\nPennsylvania Western. vol.4 n.6\nPennsylvania Western. vol.3 n.3\nPennsylvania Western. vol.3 n.4\nPennsylvania Western. vol.3 n.5\nPennsylvania Western. vol.3 n.6


Eksodus 18 (ABK) - Bible Society\nEksodus 18 ABK\nYethro a Dheu dhe Weles Moyses\n1Yethro, oferyas Midyan, hwegron Moyses, a glewas a bup-tra re wrussa Duw rag Moyses ha rag Ysrael y bobel, fatell dhrossa an ARLOEDH Ysrael yn-mes a Ejyp. 2Ha Yethro, hwegron Moyses, re gemmersa Sippora, gwreg Moyses, wosa ev dh'y dannvon dhe-ves, 3ha'y dew vab, ha hanow an eyl Gershom (rag y leveris ‘My re beu alyon yn tir estren’), 4ha hanow y gila, Eliezer (rag y leveris ‘An ARLOEDH Duw o ow gweres hag a'm livras a gledha Faro’). 5Ha Yethro, hwegron Moyses, a dheuth gans y vebyon ha'y wreg dhe Moyses y'n gwylvos le may kampya ryb menydh Duw. 6Ha pan veu leverys dhe Moyses, ‘Otta, yma dha hwegron Yethro ow tos dhis gans dha wreg ha'y dew vab gensi.’ 7Moyses eth yn-rag dhe dhyerbynna y hwegron hag omblegya a-ragdho hag amma dhodho; hag i a salusis an eyl y gila ha mos a-ji dhe'n tylda. 8Ena Moyses a leveris dh'y hwegron pup-tra a wrussa an ARLOEDH dhe Faro ha dhe Ejyp a-barth Ysrael, oll an anken re dhothya warnedha war an hyns ha fatell y's liv'sa an ARLOEDH. 9Ha Yethro a lowenhas rag oll an dader re wrussa an ARLOEDH dhe Ysrael, orth aga livra yn-mes a dhorn a'n Ejyptianys. 10Ha Yethro a leveris, ‘Benniges re bo an ARLOEDH re'gas livras yn-mes a leuv an Ejyptianys hag yn-mes a dhorn Faro, drefenn ev dhe livra an bobel a-dhann dhorn an Ejyptianys. 11Lemmyn my a woer bos an ARLOEDH brassa ages duwow oll, ow kul yndella erbynn seul a's dyghtyas yn howtyn.’ 12Ha Yethro, hwegron Moyses, a offrynnas offrynn leskys ha sakrifisow dhe Dhuw, hag Aron a dheuth gans oll an henavogyon a Ysrael dhe dhybri bara gans hwegron Moyses a-rag Duw.\nOrdenans an Vreusysi\n13An vorow Moyses a esedhas dhe vreusi an bobel, ha'n bobel a sevi a-dro dhe Moyses a'n myttin dhe'n gorthugher. 14Pan welas hwegron Moyses oll a wre ev rag an bobel, ev a leveris ‘Pandra yw a wredh rag an bobel? Prag yth esos esedhys dha honan, hag oll an bobel sevys a-dro dhis a'n myttin dhe'n gorthugher?’ 15Ha Moyses a leveris dh'y hwegron, ‘Rag an bobel dhe dhos dhymm dhe hwilas mynnas Duw; 16pan vydh kedrynn dhedha, y tons dhymm ha my a vreus yntra den ha'y gentrevek, ha my a wra dhedha aswonn ordenansow Duw ha'y laghys.’ 17Hwegron Moyses a leveris dhodho, ‘Nyns yw 'vas an pyth a wredh. 18Ty ha'n bobel genes a wra omskwitha, rag an dra yw re boes ragos, ha ny yllydh y wul dha honan. 19Goslow lemmyn orth ow lev; my a re dhis kusul, ha Duw re bo genes! Ty a vydh kannas an bobel a-rag Duw ha dri aga henyow dhodho; 20ha ty a wra dyski dhedha an ordenansow ha'n laghys, ha gul dhedha aswonn an fordh a dal dhedha kerdhes ynni, ha'n pyth a goedh dhedha y wul. 21Dhe voy, dewis gwer abel yn-mes a'n bobel oll, neb a berth own Dhuw, gwer a yllir aga threstya ha kas gansa falswober; ha gorr gwer a'n par ma a-ugh an bobel avel rewloryon a vilyow, a gansow, a hanter-kansow hag a dhegow. 22Ha breusens an bobel pup-prys; pub negys bras i a wra dri dhis, mes negys byghan pynag i a wra breusi aga honan; may fydh esya ragos, hag i a wra doen an begh genes. 23Mar kwredh hemma, ha Duw mara'th ergh yndellma, ena ty a yll durya, hag oll an bobel ma ynwedh a yll mos dh'aga le yn kres.’\n24Ytho Moyses a goelas orth lev y hwegron ha gul pup-tra re lavarsa. 25Moyses a dhewisas gwer abel yn-mes a oll Ysrael, ha gul dhedha bos pennow war an bobel, rewloryon a vilyow, a gansow, a hanter-kansow hag a dhegow. 26Hag i a vreusi an bobel pup-prys; negysyow kales i a dhri dhe Moyses, mes negys byghan pynag i a vreusi aga honan. 27Ena Moyses a asas y hwegron dhe dhibarth hag ev eth war y hyns dh'y vro y honan.


Organedh - Wikipedia\nArth gell, bugh, yar, puffer tron botel, gallina ha hogh gwyls.\nOrganedh yw unigyn tra vyw. Es yw dhe aswon tra vyw, mes nyns yw mar es dhe'y styrya. Enevales ha plansow yw organedhow, yn apert. Organedhow yw rann vyw (biotic yn Sowsnek) a'n kerghynnedh. Kerrygi ha howlsplann yw rann a'n kerghynnedh anvyw.\nDell yw usys, yma dhe organedhow pymp edhom selyek may pessyo aga metaboledh. Yma edhom dhedha a ayr, dowr, megyans, nerthedh ha tyller bewa. Byttegyns, nyns eus edhom dhe bub tra vyw a bubonan anedha kettermyn. Nyns eus edhom dhe lies organedh a hedhas dhe ayr vytholl.\nNyns eus akord a-dro dhe virusys po yns i byw po anvyw. Gwrys yns i a brotin ha trenken nukleyek, hag i a espleg. Mes i a eksist yn diw wedh pur dhyffrans. Unn wedh yw yn kosk, anweythresek. An aral yw a-ji kell byw organedh aral. Ena an virus yw pur weythresek pan wrello dinythi y honan. Hevelep yw dhe dowlen jynn-amontya. Pan vo usys, gweythresek yw, mes pan na vo usys, anweythresek yw. Towlen yw yn neb kas. Ensampel aral dhyworth bewonieth yw an spor, hag yw gwedh lesrannans a vakteria, fong po nebes plansow. Nyns yns i gweythresek bys pan vons y'n studh ewn. Yma dhe pub tra vyw an rannow oberi rag drehevel organedh dien, mes rag tro skwychys yn farow yns i.\nNebes organedhow yw gwrys a vilvilyow a gellow, hemm yw organedhow lieskell. Y hyllir gweles lies unn heb devnydh korrwellell.\nAn brassa niver a organedhow yw mar vyghan dell na yllir aga gweles gans an lagas. Yma edhom dhywgh a gorrwellell dh'aga gweles. Gelwys yns i korrorganedhow, gans nebes anedha gwrys a unn kell (gelwys organedhow unnkell). Ensamplow yw bakteria ha protozoa, kepar ha'n amoeba ha paramecium.\nDevedhyans[golegi | pennfenten]\nAn ragdres gwedhen bewnans a assay deskrifa kolmow goos yntra taklow byw. Onan a'n chif amkanow yw aswon LUCA (last universal common ancestor po hendas kemmyn ollvysel diwettha). Prederys yw bos LUCA ow pewa nans yw a-dro dhe 3.8 bilvil bledhen (neb termyn y'n Paleoargheek). Hendas kemmyn ollvysel yw a lyha 102860 moy gwirhaval ages kavos lies hendas. Model gans hendas kemmyn sengel, mes gasa nebes chevisya genynnow yw 103489 gweyth mor gwirhaval ages an model lieshendas gwella. An tybyans a dheuth dhyworth On the Origin of Species gans Charles Darwin, "ytho... gwirhaval yw bos pub kroadur organek a vewa bythkweth war an bys ma diyskynnys dhyworth neb fuv kynosel..."\nEscherichia coli yw organedh unnkell korrwelek, ha prokaryot maga ta.\nAmoebae yw eukaryotes unnkell\nFongow polypor ha gwydh angiosperm yw eukaryotes meur lieskell.\nGwydhen bewnans. Ny wra virusys omdhiskwedhes omma drefen nag eus dustuni fatell wrons keskelmi dhe'n teyr arlotteth aral a vewnans\nDiwettha golegyans an folen ma a veu an 16 Metheven 2022, dhe 21:20.


Skeusennow – Kresen Kernow\nHome Agan kuntellow Gidys dhe’n kuntellow Skeusennow\nKresen Kernow a syns kansvilyow a imajys istorek a Gernow keffrys hag a dus ha darvosow junys dhe Gernow. Nebes a’n imajys ma yw negedhennow gweder, re erel yw gravyansow, pryntow ha kartennow post. Nebes anedha yw glusys yn lyvrow kuntel, re erel yn skryppys ha maylyers.\nLies a’n skeusennow ma re dheuth dhyn dre guntellow teylu unnik. Ynwedh, ni a’gan beus kuntel skeusenner gwask George Ellis hag a syns ynno moy ages 100,000 negedhen. Ellis a dheuth dhe Vosvena dhyworth Loundres orth dalleth Nessa Bresel an Bys hag ena y trigas ev, ow kemeres skeusennow a Gernow Est hag a’y thus dres an vresel bys y’n bledhynnyow 1970.\nKovadh an Kerghynnedh Istorek (Sowsnek) a syns ynno keffrys milyow a imajys a dhrehevyansow istorek ha tirnosow hag a verk an dirwedh gernewek. Y’ga mysk yma imajys a bonsyow, fenestri, dorjiow ha krowsow, keffrys ha kuntel bras a skeusennow dhyworth an ayr.\nRivenegi agan kuntel yw ragdres a bes, gwrys dre vras gans bodhogyon. Ragwir rag an rivenegyans yw an negedhennow gweder, rag may teffons ha bos moy hedhadow. Y hyllir peuri agan imagys rivenegys omma.\nTermys hwithra alhwedh: album, photograph, postcard, slide, negative; dewisewgh ‘photograph’ yn furvas\nDyllansow alhwedh: A Cornish camera by George Ellis and Sarah Foot, 1982


Job 27 (ABK) - Bible Society\nJob 27 ABK\nJob a With y Lander\n1Job a gemmeras y areth yn-bann arta, ow leverel:\n2‘Dell vew Duw, neb re gemmeras dhe-ves ow gwirvreus,\nha'n Ollgalloesek, neb re wrug dhe'm enev bos hwerow,\n3hedre vo anall ynnov\nhag yma spyrys Duw y'm dewfrik,\n4ny gews ow diwweus anewnder,\nha ny lever ow thaves toell.\n5Pell bedhes dhiworthiv leverel agas bos ewn;\nbys pan dremenniv ny naghav ow glander.\n6My a syns fast ow gwiryonsys ha ny'n gasav nevra;\nny wra ow holonn ow heredhi hedre viv yn few.\n7‘Re bo ow eskar kepar ha'n drogoberer,\nha re bo ow erbynner kepar ha'n tebelwas.\n8Rag py govenek eus dhe'n drogoberer pan yw treghys dhe'n dor,\npan gemmer Duw y vewnans dhe-ves?\n9A wra Duw klewes y gri\npan dheu ahwer warnodho?\n10A wra ev kavoes delit y'n Ollgalloesek?\nA wra ev pysi Duw pup-prys?\n11‘My a'gas dysk a-dro dhe leuv Duw;\nny gudhav an pyth usi gans an Ollgalloesek.\n12Otta, hwi oll re welas hemma agas honan;\nprag y kewsewgh ytho kemmys flows?\n13‘Homm yw rann an drogoberer gans Duw,\nha'n ertach a dhegemmer turans dhiworth an Ollgalloesek:\n14Mars yw lieshes y fleghes, yth yw rag an kledha;\nha dh'y askorr nyns eus lowr dhe dhybri.\n15An re yw gesys a vydh dres dhe'n bedh gans an pla,\nha ny vydh gwedhwesow owth oela ragdha.\n16Kyn krug ev arghans kepar ha'n doust,\nha darbari dillas kepar ha pri,\n17an pyth a grug ev an den gwiryon a'n gwisk,\nha'n den ankablus a gevrenn an arghans.\n18An chi a dhrehav yw kepar ha gwias kevnis,27:18 kepar ha gwias kevnis: Ow siwya an Syriek. Ebrow kepar ha goedhan.\nkepar ha krow gwrys gans goelyador.\n19Ev a wrowedh gans rychys, mes ny wra henna na fella;\npan iger y dhewlagas gyllys yw pup-tra oll.\n20Browaghow a dheu dresto kepar ha liv;\nkorwyns a'n kib dhe-ves y'n nos.\n21Gwyns an est a'n drehav ha gyllys yw ev;\nev a'n hwyth yn-mes a'y le,\n22ha hurlya er y bynn heb truedh;\nhag ev a fi dhe'n fo dhiworth y nerth.\n23An gwyns a dak y dhiwla er y bynn yn ges\nha hwibana orto yn-mes a'y le.


Trystan hag Isolt - lovinglivingcornish\nTrystan hag Isolt\nTrystan hag Isolt is the first and longest narrative poem in revived Cornish. It is a loose translation in verse of Le Roman de Tristan et Iseut by Joseph Bédier. Most of the poem, nearly 7000 lines, was composed by A.S.D. Smith ‘Caradar’. David Watkins ‘Carer Brynyow’ then added a further 1000 or so lines after Caradar’s death in order to complete the story. The poem was written in the Unified Spelling system devised by R. Morton Nance ‘Mordon’. Here the first part of the poem (500 lines) is reproduced in Kernowek Standard.\nAn mytern Mark o rainys\nin Kernow, hag ev trigys\ndh’y gastel in Lantyan.\nY eskerens a sordyas\nhag er y bynn a werryas,\now codros brâs ha bian.\nA Lyonesse, Rivalen\nan mytern a dheuth toth men\ndhe witha Mark ha’y gerens,\nha dre weres cùssul dhâ\nkefrÿs dre nerth y gledha\ny fethas an eskerens.\nPÿs dâ o Mark anodho,\nhag y ros y whor dhodho,\nBlanchefleur, in weryson.\nGans Rivalen meurgerys\nhy o, ha scon demedhys\ny fowns mesk jûbylacyon.\nNebes mîsyow o passys\nmay teuth nowodhow dhe’n lÿs\nbos tirys an Dûk Morgan\nin Lyonesse, ha pylla\ntrevow an pow ha shyndya\nan dus a bùb tenewen.\na gùntellas y dus ven\nha golya toth brâs dhe dre,\nha Blanchefleur y wreg lel\nêth ganso in y worhal\nha hy gans flogh, dell wharva.\nEv a diras diogel\narâg y Ger Canoel,\nha Blanchefleur ev a ros\ninter dêwla y seneshal\nRoald, marrak len, a dal\nhy gwitha saw dëdh ha nos.\nArlydhy meur aga lu\na dheuth dhodho a bùb pluw\nha’ga thus ervys gansa.\nOll y êth poran dhe’n gas:\nRivalen a’s hùmbrynkyas,\nDell yw devar mytern dâ.\nPell Blanchefleur a wortas\ncafos nowodhow a’n gas:\nmeur o hy fienasow.\nRivalen a veu ledhys:\nbÿth namoy ny dhewhelys\nin despît dh’y fejadow.\nIndelma, ha’y holon trogh,\ny feu genys dhedhy flogh,\nmeppyk teg kepar hag el.\nHa hy in enewores\nan flogh y whrug kemeres\nin hy dywvregh ha kêwsel:\n“Ow mab, hireth tynn re’m beu\ndhe’th weles: ny allaf re\ngrassa dhe Dhuw, my a’n te.\nTecka meppyk yth osta\nès dell veu genys nefra\ndhe venenryth i’n bÿs-ma.\n“Trist my a’th tug dhe vêwnans:\ntrist my a wel ow mernans\now tos dhymmo adhewhans,\nrag dha asa ny’m beus whans.\nLemmyn dha das yw marow\nha’th vamm in painys garow:\nawos kemmys galarow\nTRYSTAN a vÿdh dha hanow.”\nDh’y meppyk hy a ammas,\nhag ena in unn hanas\nhy enef y tascoras.\nLemmyn tus ervys an Dûk\nwàr an Ger settya a wrug,\now codros pùb tenewen.\nOwn a’n jeva Roald len\ny fia mab Rivalen\nledhys gans an Dûk Morgan.\nYn medh Roald, hag ev fel:\n“Fatell withaf Canoel\now mêster pàn yw fethys,\nha’n Dûk Morgan orth an yet\nparys dhe entra heb let?\nNy dal dhymm bos re othys.”\nOmry dhe’n Dûk ev a wrug.\nA Drystan ev a omwrug\ntas, ha dh’y wreg a’n gorras\ndh’y vaga avell onen\na’y vebyon ev y honen:\nha’y vêwnans ev a sawyas.\nSeyth bledhen pàn vowns passys,\nTrystan a veu kemerys\nadhyworth an benenes\nhag in dann vêster gorrys:\nan sqwier dâ Gorvenal:\nganso may halla desky\noll myns eus in chevalry\na dheseth dhe bryns rial.\nGwary cledha, marogeth,\ntêwlel guw ha tenna seth,\ny tescas oll an re-ma:\nlelder y tescas inwedh:\north an gwann cafos pyteth,\nha’n gwiryoneth y gara.\nCana gans an delyn wheg\nscon y hylly marthys teg,\nflogh dâ a’y gonversacyon;\nha Roald a veu praisyes\nbos dhodho mab mar gortes,\nan gwella i’mesk y nacyon.\nIno Roald a welas\now tasvewa oll an grâss\na’n jeva y das Rivalen.\nEv a’n cheryas in dann gel\navell y arlùth yn lel\nkefrÿs y vab y honen.\nYtho, y wharva unn jëdh\nmay feu kellys oll y joy,\nhag awos ladron dyveth\nny welas Trystan namoy.\nI’n porth yth esa, yn splann dhe weles,\nunn gorhal teg, parys dhe dhewheles\ndhe Norwey, wàr y ancar ow powes.\nTecka vu ny welsa maw na mowes.\nHa Trystan orth y viras wàr an cay,\nyn medh ev dhe’n marners: “Wàr ow fay,\ny rosen meur mar a’m be gorhal\nkepar ha henna kyns ès merwel.”\nHa’n marners a worthebys cortes lowr:\n“Bÿth nyns eus ethom a arhans nag owr.\nMara mynnyth, scon deus aberveth, mir!\nMilwell yw henna ès miras a’n tir.”\nHa Trystan heb predery drog na gil\na wrug par dell lavarsons dhodho gul:\ny teuth aberveth, kerdhes le may fynna\nev a wrug, ha dhodho meur lowena.\nScon an golyow a veu hâlyes in bàn\nha’n gorhal a dhalathas gasa’n lann!\nNy ylly Trystan awos oll y nerth\nomdhelyfrya a’n dus ha mos in kerdh.\nBys i’n gorwel an tir a wrug pellhe\nha Trystan whath ny wodhya màn pyth ê,\nna prag y feu prysonys wàr an lester\ngans marners dre worhemmyn aga mêster.\nMès gwiryoneth yw, ha’n marners a’n gor,\nbos lestry bylen kesys gans an mor:\nha kyns dell vo plegadow dhe dus fâls,\ndybyta ev a’s tôwl y wàr an âls.\nIndella an whedhel, ha henna yw praga\nyth esa an tonnow prest ow tewraga.\nEth dëdh ha nos an mor o serrys meur,\nowth omsettya wàr an gorhal pùb eur.\nSolabrÿs y a’s teva edrek brâs\nfâlslych kemeres Trystan mes a’y wlas.\nHeb mar, a callens, y carsens yn tâ\ndewheles sket ha gul restoryta.\nDesempys dre an nywl an êthves dëdh\ni’n pellder y a wrug aspia treth.\nCarrygy lymm yth esa oll adro\nhag âlsyow uhel serth a witha’n vro,\nha tro ha’n âls an gwyns gans meur a nell\na herdhya’n lester dres an tonnow snell.\nAn marners rag own y fedhens dyswrës\na worras scath in mor ha’y herdhya mes,\ninhy Trystan: desempys spavenhe\na wrug an mor, ha’n gwyns a wrug lehe.\nIndella Trystan a diras yn saw,\nha’n gorhal êth in mes a’y wel i’n glaw.\nIn unn grambla Trystan êth\ndhe benn an âls a-ugh an treth\nha gweles adhyragtho ev\nros, ha cosow meur adrëv.\nNaneyl den na flogh na benyn\nchy na best nyns esa onen.\nAss o teg an vu alena!\nMeur y hireth awos henna\nwarlergh y gar Gorvenal:\ny weles ganso o màl:\nha’y das Roald a garas,\nha’y gerens oll i’n vammwlas.\nHag ev ow sevel indella\now predery pandra wrella,\nson an helgorn ev a glêwas,\nkeun ow hardha in y ogas.\nDre henna y feu lowenhës,\nhag oll y hireth êth dhe ves.\nIn mes a’n coos y lammas carow\nha wàr y lergh ow cria’n harow\nhelgeun, helghyoryon oll warbarth:\ngoev an carow sur ny wharth!\nIn lin compes an best a dheuth\nwor’tu ha Trystan avell seth.\nLemmyn yth esa milgy crev\now cregy orth y bedren ev:\ndre henna ev a veu lettys\nha wàr unn lamm a veu settys\nha gans guw unn helghyor ledhys.\nNans o an helgh dewedhes,\nhag oll an gescowetha\naga hern a wrug whetha\nan carow awos y fetha.\nHa’n chif-helghyor ow sevel\nadreus dhe’n helgig marow,\ndallath a wrug wàr an whel\na gervya kig an carow.\nEv a ros trogh down ha crev\n(marth brâs a’n jeva Trystan)\nkepar ha pàn vynna ev\ntrehy an penn dhe ves glân.\n“Ow arlùth, pandra wrewgh why?”\nyn medh Trystan yn cortes.\n“Yw hemma best arlydhy\nha’y vriansen oll alês?\nNy dheseth dhe vest nôbyl\nbos dyghtys avell porhel.”\nAn helghyor a worthebys:\n“Ow broder, na borth awhêr,\nmès lavar dhymm, my a’th pÿs,\nprag y’th eus marth a’m ober?\n“Ot an gis, ha pùb a’n gor,\ndell vÿdh gwrës oll a’n vro-ma\n– trehy an penn, bÿth na sorr!\nHag ena’n corf qwartrona.\n“Bytegyns a codhesta\nken maner, hag onen gwell,\ndysqweth hy dhyn, y praydha,\nha nyny a’s desk yn snell.”\nTrystan a rannas pùb parth:\nass o connek y wrians!\nHa’n dus oll a’s teva marth\nbos ganso kemmys skians.\nAn chif-helghyor ’wrug kêwsel:\n“An vaner-na, ren ow thas,\nin tefry yw onen vas.\nA vynta dhyn leverel\npyw os ha pyma dha wlas?\n“Ow arlùth, my yw Trystan\na Lyonesse devedhys:\nhag ena yn pòr certan\nan vaner-na a dheskys.”\n“Duw re dallo dhe’n tas dâ\na vagas mab mar nôbyl.\nHeb mar, neb den brâs ywa\nin mesk y gescowetha,\nbaron pò arlùth uhel?”\nMès Trystan, neb a wodhya\nclappya – kefrÿs sensy y glap –\na gêwsys fel i’n tor’-ma\ndhe unn marchont y vos mab.\n“My a asas chy ow thas\nha henna heb y gummyas\now mynnas lavurya pell\nha gweles tiryow erel,\nha nyns eus tra wàr an bÿs\na garsen moy, re’m leouta,\nages bos degemerys\ni’th soodh ha mos dhe helghya.”\n“Trystan wheg, marth a’m beus meur\nkemmys dyscans dhe vos rës\ndhe vebyon marchons, in gwir.\nHenna ny wrav convedhes.\n“Deus genen, abàn vynnyth,\nha wolcùm fest ty a vÿdh.\nDha worra dh’agan sefryn\nan mytern Mark ny a vynn.”\nTrystan a wrug gorfenna\ntrehy kyns mos alena:\nranna, a verr lavarow,\nev a wrug oll an carow\ninter an helghyoryon oll:\nny veu tamm gesys dhe goll:\nha’n rannow munys an keun\na’s debrys erna vowns leun.\nDhe’n dus ev a dhesk lemmyn\nmarogeth in aray fin:\narayes êns dew ha dew\now mos wàr rag in unn rew\nherwyth degrê an tymmyn.\nOll an gowethas vryntyn\nin unn kêwsel ha wherthyn\na dheuth a wel dhe gastel\naragtha ow trehevel,\ndhe’n mytern Mark ow perthyn.\nA-ugh an mor wàr garrek serth\na dhefy nerth an tonnow\ny sev an dynas, tecka le,\now lowenhe colonnow.\nOll adro dhodho yma pras\nha pysklyn brâs ha cosow:\ny tev i’n lowarth lies prenn,\npùb ehen frût ha losow.\nPorth bian eus in dann an vre,\nsur formyes veu gans pystry,\nrag in pùb sêson ev yw scons\ndhe’n marchons ha’ga lestry.\nTrystan a’n jeva marth a’n vu\npòr deg a bùb tu dhodho:\ngovyn a wrug orth tus an pow\nan hanow gwir anodho.\n“Tyntajel yw,” yn medhans y.\n“Gwithysy on anodho:\nha Kernow sur yw agan pow\nmay teuthys heb wow dhodho.”\n“Benegys re bo Duw an Tas\na wrug an wlas ha’y fobel,”\nyn medh Trystan, “rag wàr ow fay,\nny welys le mar nôbyl.”\nWor’tu ha’n ger an keskerdh êth\nha whetha kern a wrug yn freth.\nY teuth arlydhy er y bynn\nintredha Mark aga sefryn,\nha’y golon a lammas, re’m fay\npàn welas oll an stêdys gay\nha’n carow trehys adhevîs\nha’n varogyon fin-arayes.\nA Drystan ha’y dhevedhyans,\ny sleyneth meur ha’y skians,\nan chif-helghyor a dherivas\ndhe’n mytern Mark oll an câss.\nOrth Trystan Mark pàn viras\ni’n golon ev a’n caras:\nrag Mark dhe Drystan êwnter o\ndre Blanchefleur o whor dhodho:\nindella’n dhew o unnwoos\nha henna heb y wodhvos.\nWosa cona deworenos,\nyn lowen warbarth orth an voos\nesedhys êns y meur attês\nha’n lestry oll kemerys mes.\nGwary a wrug an menstrels lel,\nlenwys a ilow o an hel,\nrann ow pîba, rann ow cana,\nan mytern Mark rag dydhana.\nUnn Kembro a gan fest yn wheg\ngans an delyn, meur ev a bleg.\nWharê y tallath an coweth\ngwary prelut dhe gân nowyth.\nTrystan kemerys dell yw gans marth\na gôws indelma orth an bardh:\n“Mêster, an gân-na yw onen\na’n gwella i’m pow ow honen:\ncân kerensa an Vretonyon,\nha meurgerys gans moronyon.\nDevedhys yw a’n termyn coth:\nhy gwary gwra kepar dell goodh.”\nAn Kembro a worfen an gân\nhag ena a worthyp Trystan:\n“Pandra wodhes, re Dhuw a’m ros,\na’n art a wary, flogh dell os?\nIn Lyonesse mara qwrowns\ndesky dhe vebyon marchons\ncana gans an delyn wheg,\nty can lemmyn: henna dhyn a bleg.”\nDhe Drystan ev a hedhas\ny delyn, hag a sedhas;\nha’n colonnow namna rannas,\nmar velys henna a ganas.\nMark a woslow, meur plêsyes,\north an mab a Lyonesse:\nan wlas may teuth anedhy\nRivalen, ha demedhy\nBlanchefleur y whor gerys\nneb a veu scon kemerys\ngans hy gour dhe Lyonesse\nbÿth namoy dhe dhewheles.\nMark a borth cov a’n dra-na,\nin y gowsys ev a’n trail.\nTrystan a dew ow cana:\nnyns yw clêwys son i’n hel.\nEna Mark orto a gôws:\n“Pòr wheg y kenyth, heb flows.\nOw bennath dhyso, mab ker,\nha bennath Duw dhe’n mêster\nre dhescas dhyso cana.\nDuw a gar canoryon dhâ.\nAn lev ha’n delyn a wan\nbys in colon den, certan.\nGwary connek an dhywleuf\na dhyfun prest covyon cuv\ndredha mayth yw ankevys\ndrog ha ponvotter an bÿs.”\n“Syra, mensen dos i’th soodh,\nrag dha servya yw ow bodh:\ntelynor dhys my a vÿdh\nha helghyor mara mynnyth.”\n“Triga genen pols bian\na wreth pàn vynnyth, Trystan.\nI’n gwella prÿs ty re dheuth:\ndâ vÿdh genef dha arfeth.”\nHòn o dhodho cùssul vas.\nTeyr bledhen ev a servyas\nan mytern, ganso ow mos\nle mayth ella dëdh ha nos.\nPàn veu trist an mytern dâ\npò sqwith ha fyllel cùsca,\nTrystan a wodhya yn scon\ncowl-gonfortya y golon\ndre wary wàr y delyn wheg\nha cana yn lowenek.\nMoghhe a wrug kerensa\nan eyl prest orth y gela:\nha gans arlydhy an lÿs\nyth o Trystan meur gerys,\ni’ga mesk an seneshal\nDinas de Lidan henwys,\nneb o dhodho car specyal\n(fatell ombrovas indella\nty a wel ow redya pella).\nny ylly Trystan nefra,\nrag hireth ev a’n jeva\nwarlergh Roald y das ker\nha Gorvenal y vêster:\nwarlergh y gescowetha\nha’n bêwnans kyns re golsa.\nBêwnans Roald o omwhelys\nwosa Trystan dhe vos kellys:\nnamoy ny vynna gortos tre\nmès prest lavurya pell a wre\nwàr vor ha tir dhe lies gwlas,\nhag in Kernow ev a gafas\nTrystan, er lowena dhe’n dhew,\nwosa y whilas a bùb tu.\nBlanchefleur pàn wrug demedhy,\nhy broder Mark a ros dhedhy\nin ro demedhyans gèm a bris\nesa gensy pàn êth a’n bÿs.\nDhe’n mytern Roald a dhysqweth\nan gèm, hag a gôws gwiryoneth:\nbos Trystan mab dhe Rivalen\nha dhe Blanchefleur y wreg len,\nkefrÿs noy dhe Mark y honen.\nEv a dherivas fatell êth\noll Lyonesse ha’y thus in keth\ndhe’n Dûk Morgan, neb a ladras\ndyworth Trystan y ertach brâs.\n“Deuva’n termyn, dell wor pùb oll,\nmay coodh dhe’th noy venjya y goll.\nEv dewhelens gans dha gummyas\nrag châcya’n Dûk in mes a’y wlas.”\nAn mytern a ros dhe Drystan\ny vennath, kefrÿs arvow splann,\nha’y wruthyl marrak ev a wrug\nkyns mos dhe omlath orth an Dûk.\nRag na vo an whedhel re hir\nny vynnaf leverel nameur\nsaw unsel Trystan dhe hedhes\n– ha’n Gernowyon orth y weres –\nbys in Lyonesse, ha cùntell\ny dus ervys ogas ha pell.\nLowen y a’n degemeras\nin arlùth dhedha, mab y das.\nY êth warbarth erbynn an Dûk\nhag i’n gas y ladha a wrug\nTrystan, ow kemeres dial\nrag bos ledhys y das rial.\nOll y dir y taskemeras,\nhag ena y teuth cres dh’y wlas.\nTrystan a drigas bledhen\nin mesk y dus a’n cara:\nyth esa yn pòr lowen\nha fest yn tâ y fara.\nY êwnter Mark, dell wodhya,\nmorethek via heptho,\nhag edrek ev a’n jeva\ngortos mar bell anodho.\nIndella ev a elwys\ndhodho arlydhy y wlas,\nhag ena a leverys\ndhedha fatell o an câss:\n“Arlydhy lel a Lyonesse,\ndell wodhowgh, dre agas gweres\ny whrug daskemeres ow gwlas\nha venjya Rivalen ow thas.\nDre henna my re wrug ewnder\ndhodho ev ha’y wreg, ow mamm ger.\n“My pàn esen flogh omdhevas\nan mytern Mark a’m mentênas,\nkefrÿs Roald kepar ha tas.\nIndella, a nyns ov sensys\ndhe wil ewnder dhedha kefrÿs?\n“Ytho, den a dhegrê ny bew\nsaw y dir ha’y gorf, traow dew.\nDhe Roald ker usy omma\ny rov vy ow thir rag nefra.\nAbarth Duw ev a’n kemerens:\nwàr y lergh y vab a’n sensens.\n“Dhe’n mytern Mark ow horf a rov:\nmos dhe Gernow a wrav in prov\nrag y servya gwella gallaf.\nLe ès henna gul ny vynnaf.\n“Why yw arlydhy lel ow gwlas:\ny coodh dhywgh ry dhymm cùssul vas.\nA wothfo cùssul a vo gwell\nev kêwsens lemmyn heb fyllel.”\nY arlydhy a’n gormolas\ngans dagrow i’ga dewlagas:\nha kyns penn unn seythen aral\nyth êth Trystan ha Gorvenal\nha golya dres an gorwel pell\ndhe’n mytern Mark in Tyntajel.\nIt is important to realize that Trystan hag Isolt is written in a poetical style. Neither the vocabulary nor the grammar is suitable in every instance for use in prose. This listing indicates in parenthesis wherever a word or phrase, either in itself or with a particular meaning, belongs exclusively to high diction.\na bris phr valuable (high diction)\na verr lavarow phr in short\na wel dhe2 phr in sight of\nadhewha·ns adv immediately\nadhyra·g prep = dhyra·g\nadhyworth prep = dhyworth\nadrë·v adv behind\narâ·g prep = dhyra·g\nawo·s henna phr in spite of that\nbaron m barons baron\nbenenryth f womankind\nbodh m wish, will\nBreton m Bretonyon Breton\nbylen adj villainous\nbÿth adv with express negative ever, with implied negative never\nbÿth na2 particle phr do not negative imperative, emphatic\ncar m [dear] friend\ncas f casow battle (high diction)\ncasa v hate (high diction)\nchevalry m chivalry\ncola v heed, trust\ncona v sup\ncowsys m cowsesow heart, conscience (singular is high diction)\ndaskemeres v take back, recover\ndeworeno·s adv at dusk (metri gratia, the prose form is dworeno·s)\ndewraga v gush\ndial m revenge\ndynas m dynasow walled town\ndywleuf du = dêwla (high diction)\ndyworth prep = dhyworth\ner lowena dhe2 phr to the joy of\nerby·nn prep = warby·nn\nertach m heritage, birthright\nethom m = otham\nfâlslych adv wrongfully, fraudulently\ngalar m galarow affliction\ngans flogh phr with child (i.e. pregnant)\ngèm m gemow gem, jewel\ngil m guile (high diction outside fixed expression heb gil)\ngrassa v (dhe2) thank\ngwruthyl v = gwil (high diction)\nguw m guwyow spear, lance\nhanas v = hanaja\nheb fyllel phr without fail\nheb wow phr indeed\nhelghyor m helghyoryon hunter, huntsman\nhelgig ‖ m game\nhelgorn ‖ m helgern ‖ hunting-horn\nhelgy ‖ m helgeun ‖ [hunting-]hound\nilow m music (high diction outside fixed expressions)\nin enewores phr at death’s door (metri gratia, the prose form is in newores)\nin lin compes phr straight (emphatic)\ni’mesk prep = [in] mesk\nin unn rew phr in a row / line / column\njûbylacyon m jubilation\nKembro m Kembrion Welshman\nkemeres pyteth orth phr = kemeres trueth a\nker f kerow fortification\nlavurya v travel (high diction)\nlowena f joy, bliss\nlowenek adj cheerful, glad\nmammwlas ‖ f native land\nmarogeth v = marhogeth\nmarrak m marogyon = marhak\nmen adj strong, eager\nmenstrel m menstrels minstrel\nmeppyk m meppygow young son; little lad\nmilgy ‖ m milgeun ‖ greyhound\nmilwell ‖ adv far better\nmoren f moronyon maid\nmoos f mosow table\nmos [in] mes a wel phr disappear\nnans particle by now (high diction outside fixed phrases)\nombrevy v prove to be\nomdhelyfra (omdhelyfrya) v free oneself\nomgonfortya v console oneself\nomgwil v make oneself, become\nomlath orth phr = omlath gans\npar dell conj = kepar dell\npellhe ‖ v become distant\npew v possess\npîba v pipe\nplegadow adj agreeable\nponvotter m misery, wretchedness\nprelut m prelutys prelude, introduction\nprenn m prennyer tree (high diction)\npylla v pillage\npysklyn ‖ f pysklydnow fishpond\nqwartrona v quarter\nrainya v reign\nre Duw a’m ros phr as God gave me [life]\nre’m leouta (pronounced 're'm lyouta') phr upon my word\nresto·ryta m restitution\nros f rosyow heath\nsaw unsel prep except (emphatic)\nscons m sconsow protected place\nsefryn m = sovran (high diction)\nse·neshal m seneshalys seneschal\nsensy y glap phr keep quiet (not talking)\nsettya v bring down (prey)\nsettya wàr2 phr = omsettya wàr\nsket adv straightaway\nspavenhe· v become calm\nsqwier m sqwieryon [e]squire\nstêda m stêdys steed\nsyra mode of address sir\ntelyn f telynnow harp\ntelynor m telynoryon harpist\ntraow pl (high diction) = taclow\nty v swear\nunnwoos ‖ adj related by blood\nvenjya v avenge\nwàr ow fay phr = re’m fay


Compare Bible readings for Diskwedhyans 16 in the ABK and the NRSV - Bible Society\nFiolyow Sorr Duw\n1Ha my a glewas lev ughel yn-mes a'n tempel ow leverel dhe'n seyth el, ‘Kewgh dhe skoellya an fiolyow a'n sorr a Dhuw war an dor.’\n2Ha'n kynsa eth dhe skoellya y fiol war an dor; ha podredhes drog ha tynn a dheuth war an dus gans merk an best, ha war neb a wordhya y imaj.\n3Ha'n nessa a skoellyas y fiol war an mor; hag yth eth kepar ha goes den marow ha pup-tra bew usi y'n mor a verwis.\n4Ha'n tressa a skoellyas y fiol war an avonyow ha fentynyow an dowrow, ha goes ethons i ha bos. 5Ha my a glewas el an dowrow ow leverel, ‘Gwiryon osta jy, ty sans, neb yw, ha neb o, rag ty dhe vreusi an taklow ma. 6Rag i a skoellyas goes an syns ha'n brofoesi, ha ty re ros dhedha goes dhe eva. Gwiw yns i a henna!’ 7Ha my a glewas an alter ow leverel, ‘Dhe wir, A Arloedh Duw Ollgalloesek, gwir hag ewn yw dha vreusow.’\n8Ha'n peswora a skoellyas y fiol war an howl, hag y feu gesys dhodho leski tus gans tan. 9Ha tus a veu leskys dre doemmder bras, hag i a vlasfemyas hanow Duw neb a'n jeves galloes war an plaow ma, ha ny gemmersons edrek dhe ri gordhyans dhodho.\n10Ha'n pympes a skoellyas y fiol war dron an best; ha'y wlaskor a veu tewlhes ha tus a gnias aga thaves dre bayn. 11Hag i a vlasfemyas Duw nev drefenn aga faynys ha'ga podredhes, ha ny gemmersons edrek a'ga gwriansow.\n12Ha'n hweghves a skoellyas y fiol war an avon vras Ewfrates; ha'y dowr a veu syghys may halla bos pareusys fordh an vyghternedh dhiworth an howldrevel. 13Ha my a welas tri spyrys avlan kepar ha kwilkynyow ow tos yn-mes dhiworth ganow an dhragon, ha dhiworth ganow an best, ha dhiworth ganow an fals profoes. 14Rag yth yns i spyrysyon dywolow ow kul toknys hag a yn-rag dhe vyghternedh oll an bys rag aga huntell war-barth dhe gas an jydh bras na a Dhuw Ollgalloesek. 15(‘Otta, my a dheu kepar ha lader. Gwynnvys neb a woel ha gwitha y dhillas na gertho noeth, ha na wello tus y noethedh.’) 16Hag ev a's kuntellas war-barth dhe dyller henwys yn Ebrow, Armageddon.\n17Ha'n seythves a skoellyas y fiol war an ayr, ha lev ughel a dheuth yn-mes a'n tempel dhiworth an tron ow leverel, ‘Gwrys yw!’ 18Hag yth esa lughesennow ha sonyow ha taranow hag yth esa dorgrys bras a sort na hwarva a-ban veu tus war an nor, mar vras veu an dorgrys. 19Ha'n sita vras a veu rynnys yn teyr rann, ha'n sitys a'n kenedhlow a goedhas: ha Babylon vras a veu kovhes a-dherag Duw, dhe ri dhedhi hanaf an gwin a gonnar y sorr. 20Ha pub ynys a fias, ha ny veu kevys an menydhyow. 21Ha keserennow mar vras avel kanspoes a goedhas a'n nev war dus, ha tus a vlasfemyas Duw drefenn pla an keser, rag bos y bla meur dres eghenn.


Mathew 27 ABK\n45Ha dhiworth an hweghves eur yth esa tewolgow war oll an nor bys y'n nawves eur. 46Hag a-dro dhe'n nawves eur, Yesu a armas gans lev ughel ow leverel, ‘Eli, Eli, lema sabaghthani?’ henn yw: ‘Ow Duw, Ow Duw, prag y'm forsaksys?’ 47Re an dus a sevi ena, pan y'n klewsons a leveris, ‘Yma an den ma ow karma war Elias.’ 48Ha dihwans onan anedha a boenyas dhe gavoes spong hag a'n lenwis a aysel ha'y worra war welenn ha'y ri dhodho dhe eva. 49Mes an re erell a leveris, ‘Gesewgh ni dhe weles mar teu Elias rag y sawya.’ 50Ena Yesu a armas arta gans lev ughel hag a dhaskorras an enev. 51Hag otta, vayl an tempel a veu skwardys yntra diw rann, a'n penn a-wartha bys y'n goeles, hag y feu dorgrys ha'n karregi a veu folsys, 52ha'n bedhow a veu igerys ha meur a gorfow a'n syns koedhys yn kosk a veu drehevys; 53hag i a dheuth yn-mes a'n bedhow wosa y dhasserghyans, ha mos y'n sita sans hag omdhiskwedhes dhe lies huni. 54Ha'n penn-kangour ha'n re esa ganso ow kwitha Yesu, pan welsons an dorgrys hag oll a hwarva, a borthas own meur, ow leverel, ‘Yn tevri hemma o Mab Duw.’ 55Hag yth esa ena lies benyn ow mires a-bell, neb a holyas Yesu dhiworth Galile, orth y servya. 56Yn aga mysk yth esa Maria Magdalena, ha Maria mamm Jamys ha Yoses,27:56 Yoses: War-lergh re a'n dornskrifow Yosep. ha mamm mebyon Zebede.


Compare Bible readings for Ezekiel 24 in the ABK and the BCN - Bible Society\nAn Chek ow Pryjyon\n1Ger an ARLOEDH a dheuth dhymm y'n nawves blydhen, y'n degves mis, yn degves dydh an mis, ow leverel: 2Mab den, skrif an dydhyas ma, poran an jydh ma. Myghtern Babylon a omsettyas erbynn Yerusalem poran y'n jydh ma. 3Gwra parabolenn rag an chi diwostydh ma, ha lavar dhedha, Yndellma y lever an Arloedh DUW:\nSett an chek, sett an chek,\ndiver dowr ynno ynwedh.\n4Gorr ynno temmyn a gig,\npub rann dha, an vordhos ha'n skoedh.\nGwra y lenwel a eskern dewisys.\n5Kemmer davas dhewisys,\nynwedh bern an prenn24:5 prenn: Amendys. Ebrow eskern. yn-danno;\nbros hi yn uskis;\nha bryjyewgh hy eskern a-berth ynno.\n6Rakhenna yndellma y lever an Arloedh DUW:\nGo-hi an sita woesek,\nkalter gans gossen ynni,\nha'y wossen ny a dhiworti!\nKemmer an kig dhiworti tamm ha tamm,\nheb tewlel koelbrenn.\n7Rag yma an goes a skoellyas a-berth ynni;\nhi a'n dinewis war garrek lomm;\nny'n diveris war an dor\ndh'y gudha gans doust.\n8Dhe dhri ow sorr yn-bann, dhe dyli dial,\nmy re worras an woes a skoellyas\nwar garrek lomm,\nma na vo kudhys.\n9Rakhenna yndellma y lever an Arloedh DUW:\nGo-hi an sita woesek!\nMy ynwedh a wra bern bras a brenn.\n10Bern an prenn, enow an tan;\nkegin an kig yn ta, diver an kowl;24:10 diver an kowl: Amendys. Ebrow pareus an spisys.\nbedhes an eskern leskys.\n11Ena sett an chek gwag war an regydh\nrag may fo poeth, ha'y gober leskys,\nmay teuttho y avlander a-berth ynno,\nha may fo y wossen konsumys.\n12My re omskwithas yn euver;\nny eth a-dhiworto y wossen dew,\nna hwath gans tan.\n13Y'th avlander yma fornikashyon.\nDrefenn my dhe assaya dha lanhe,\nmes ny vynnsys bos glanhes,\nny vydhydh glanhes arta dhiworth dha avlander\nbys pan rov powes dhe'm sorr er dha bynn.\n14My an ARLOEDH re gewsis. An termyn re dheuth, ha my a'n gwrav. Ny vydhav owth omwitha, na sparya, na diserri. War-lergh dha fordhow ha'th wriansow my a'th vreus, yn-medh an Arloedh DUW.\nMernans Gwreg Ezekiel\n15Ger an ARLOEDH a dheuth dhymm, ow leverel: 16Mab den, awottavy ow kemmeres dhiworthis desir dha dhewlagas gans strekys; ny gynydh, na ny oelydh, na ny vydh dhis dagrow. 17Hanas – mes yn kosel; na wra kynvann rag an re varow. Fast dha dulyfant warnas ha gorr dha sandalyow war dha dreys; na gudh dha vinvlew, ha na dheber bara an gynoryon.24:17, 22 an gynoryon: Amendys war-lergh an Vulgat. 18Ytho myttin my a gewsis orth an bobel, ha'm gwreg a verwis y'n gorthugher. Ternos myttin my a wrug par dell veu erghys dhymm.\n19Ena an bobel a leveris dhymm, ‘A ny dherivydh dhyn, pyth yw an styr ragon ni, ty dhe wul yndella?’ 20Yn-medhav dhedha: Ger an ARLOEDH a dheuth dhymm, ow leverel: 21Lavar dhe ji Ysrael, Yndellma y lever an Arloedh DUW: Awottavy ow tisakra ow sentri, goeth agas nerth, desir agas dewlagas, ha delit agas enev. Agas mebyon ha'gas myrghes, a wrussowgh aga gasa, a goedh der an kledha. 22Ha hwi a wra kepar dell wrugavy; ny gudhowgh ages minvlew na dhybri bara gynoryon. 23Agas tulyfantys a vydh war agas pennow, ha'gas sandalyow war agas treys. Ny gynowgh na ny oelowgh, mes hwi a wra pedri yn agas kammweythresow, ha hanasa an eyl dh'y gila. 24Ezekiel a vydh tokyn dhywgh; hwi a wra kepar ha pup-tra a wrug ev. Pan hwyrvydh, hwi a woer my dhe vos an Arloedh DUW.\n25Ha ty, A vab den, y'n jydh may hwrav vy kemmeres dhiworta aga skons, lowena aga thekter, delit aga dewlagas, desir aga enev, hag ynwedh aga mebyon ha'ga myrghes – 26y'n jydh na, fowesik a dheu dhis dhe dherivas dhis an nowodhow. 27Y'n jydh na dha anow a vydh igor dhe'n fowesik; ty a gews ha ny vydhydh taw na fella. Yndella ty a vydh tokyn dhedha, hag i a woer my dhe vos an ARLOEDH.


Compare Bible readings for Niverow 20 in the ABK and the KJV - Bible Society\nMernans Miryam, ha Dowrow Meriba\n1Ha mebyon Ysrael, an kuntelles oll, a dheuth a-ji dhe wylvos Sin y'n kynsa mis, ha'n bobel a wortas yn Kadesh; ha Miryam a verwis ena, hag a veu ynkleudhys ena.\n2Lemmyn nyns esa dowr rag an kuntelles; hag i a omguntellas war-barth erbynn Moyses hag erbynn Aron. 3Ha'n bobel a genkias gans Moyses ow leverel, ‘A marwen pan verwis agan breder a-rag an ARLOEDH! 4Prag y tresys kemmynieth an ARLOEDH a-berth y'n gwylvos ma, may ferwyn omma, ha ni ha'gan chatel? 5Ha prag y hwrussys dhyn dos yn-bann yn-mes a Ejyp, dh'agan dri dhe'n tebel dyller ma? Nyns yw tyller rag hasa has, na figys, na gwinbrennyer, na greunavalow; ha nyns eus dowr dh'y eva.’ 6Ena Moyses hag Aron eth a-dhiworth lok an gemmynieth dhe dharas tylda an kuntelles, ha koedha war aga fas. Ha golewder an ARLOEDH a omdhiskwedhas dhedha, 7ha'n ARLOEDH a leveris dhe Moyses: 8Kemmer an welenn, ha dri an kuntelles war-barth, ty hag Aron dha vroder, ha kewsewgh orth an garrek a-rag aga lagasow ha hi a re hy dowr; yndellma ty a dhre dowr yn-mes a'n garrek ragdha; yndellma ty a re diwes dhe'n kuntelles ha'ga chatel. 9Ytho Moyses a gemmeras an welenn esa a-dherag an ARLOEDH, dell worhemmynnis dhodho.\n10Ena Moyses hag Aron a guntellas an gemmynieth war-barth a-rag an garrek, hag ev a leveris dhedha, ‘Klewewgh lemmyn, a dus dhiwostydh; a wren ni dri dowr ragowgh yn-mes a'n garrek ma?’ 11Ha Moyses a dhrehevis y dhorn ha gweskel an garrek gans y welenn diwweyth; ha dowr a dheuth yn-mes yn lanwes, ha'n kuntelles a evas, ha'ga chatel. 12Ha'n ARLOEDH a leveris dhe Moyses ha dhe Aron, ‘Drefenn na gryssowgh ynnov, dhe'm sanshe yn lagasow mebyon Ysrael, rakhenna ny vydhowgh ow tri an gemmynieth ma y'n tir re res dhedha.’ 13An re ma yw dowrow Meriba, le may kenkias mebyon Ysrael gans an ARLOEDH, ha dredha ev a brovas y vos sans.\nEdom a Nagh Kummyas Tremena\n14Moyses a dhannvonas kannasow a Kadesh dhe vyghtern Edom, ‘Yndellma y lever dha vroder Ysrael: Ty a woer oll an anken yw hwarvedhys dhyn: 15fatell eth agan tasow yn-nans dhe Ejyp, hag yth esen trigys yn Ejyp termyn hir; ha'n Ejyptianys a'gan dyghtyas yn harow, ha'gan tasow. 16Ha pan grisyn war an ARLOEDH, ev a glewas agan lev, ha dannvon el, ha'gan dri yn-mes a Ejyp; hag ottani yn Kadesh, sita war amal dha diredh. 17Lemmyn gas ni dhe dremena dres dha dir. Ny dremenyn der an gwel na der an gwinlannow, na ny wren eva dowr a buth; ni a wra mos yn fordh-veur an myghtern, ny dreylyn a-denewen dhe'n dyghow na dhe'n kledh, bys pan dremensyn dha diredh.’ 18Mes Edom a leveris dhodho, ‘Ny dremenowgh, ma na dhyffiv gans an kledha er dha bynn.’ 19Ha mebyon Ysrael a leveris dhodho, ‘Ni a gerdh der an fordh-veur; ha mar evyn a'th dowr, my ha'm chatel, ena my a'n pe; gas vy unnweyth dhe dremena war droes, travyth moy.’ 20Mes ev a leveris, ‘Ny dremenowgh.’ Hag Edom a dheuth yn-mes er aga fynn gans pobel niverus, ha gans dorn grev. 21Yndellma Edom a naghas ri fordh dhe Ysrael der y diredh; ytho Ysrael a dreylyas a-dhiworto.\n22Hag i a dravalyas a-dhiworth Kadesh, ha mebyon Ysrael, an kuntelles oll, a dheuth dhe venydh Hor. 23Ha'n ARLOEDH a gewsis orth Moyses hag orth Aron yn menydh Hor, war amal pow Edom, ow leverel, 24‘Aron a vydh kuntellys dh'y bobel; rag ny wra entra an tir re res dhe vebyon Ysrael, drefenn hwi dhe rebellya erbynn ow gorhemmynn orth dowrow Meriba. 25Kemmer Aron hag Eleazar y vab, ha'ga dri dhe venydh Hor; 26ha diwisk y dhillas a-dhiwar Aron, ha'ga gorra war Eleazar y vab; hag Aron a vydh kuntellys dh'y bobel, hag a verow ena.’ 27Moyses a wrug dell worhemmynnis an ARLOEDH; hag i a yskynnas menydh Hor yn golok an kuntelles oll. 28Ha Moyses a dhiwiskas a-dhiwar Aron y dhillas, ha'ga gorra war Eleazar y vab; hag Aron a verwis ena war benn an menydh. Ena Moyses hag Eleazar a dhiyskynnas a'n menydh. 29Ha pan welas an kuntelles oll bos Aron tremenys, oll chi Ysrael a oelas rag Aron deg dydh warn ugens.


Yowann 5 (ABK) - Bible Society\nYowann 5 ABK\nAn Yaghheans yn Poll Bethesda\n1Wosa hemma yth esa dy'goel dhe'n Yedhewon, ha Yesu eth yn-bann dhe Yerusalem.\n2Yma yn Yerusalem poll ryb Porth an Deves, henwys yn Ebrow Bethzatha,5:2 Bethzatha: War-lergh re a'n dornskrifow Bethesda Bethsaida, Belzetha. ha dhodho pymp portal. 3Ynna yth esa ow krowedha myns meur a glevyon, dall, evredhek ha palsyes, ow kortos movyans an dowr. 4Rag el an Arloedh e yn-nans y'n poll herwydh an seson ha trobla an dowr; ha'n kynsa den ow mos ynno wosa movyans an dowr a veu yaghhes a by kleves pynag esa dhodho.5:4 Nyns usi an wers ma yn re a'n dornskrifow. 5Hag yth esa ena unn den ha dhodho kleves etek blydhen warn ugens. 6Yesu pan y'n gwelas ow krowedha, hag ow kodhvos ev dhe vos hirneth yndella, a leveris dhodho, ‘A vynnydh bos yaghhes?’ 7An den klav a worthybis dhodho, ‘Arloedh, nyns eus genev denvyth a'm gorro y'n poll pan vo troblys an dowr; mes, ha my ow tos, den arall a yn-nans a-dheragov.’ 8Yn-medh Yesu dhodho, ‘Sav, kemmer dha weli yn-bann, ha kerdh.’ 9Ha desempis an den a veu yagh, hag a gemmeras y weli yn-bann ha kerdhes.\nHa'n jydh na o sabot. 10Ytho an Yedhewon a leveris dhe'n den a veu yaghhes, ‘An sabot yw, ha nyns yw lafyl dhis ty dhe dhoen dha weli.’ 11Ev a worthybis dhedha, ‘Ev neb a'm yaghhas, an keth henna a leveris dhymm, “Kemmer dha weli yn-bann, ha kerdh.” ’ 12I a wovynnas orto, ‘Piw yw an den a leveris dhis, “Gwra y gemmeres yn-bann, ha kerdh”?’ 13Mes ny wodhva an den a veu yaghhes piw o, rag Yesu re omdennsa, drefenn bos routh y'n tyller na. 14Wosa hemma, Yesu a'n kavas y'n tempel, hag a leveris dhodho, ‘Otta, ty yw yaghhes; na wra begha namoy, ma na hwarvo dhis neppyth gweth.’ 15An den eth dhe-ves, ha derivas dhe'n Yedhewon, Yesu dhe vos neb a wrussa y yaghhe. 16Ha rakhenna an Yedhewon a helghyas Yesu, rag ev dhe wul hemma y'n sabot. 17Mes Yesu a worthybis dhedha, ‘Ow Thas a ober bys lemmyn, ha my ynwedh a ober.’ 18Rakhenna ytho an Yedhewon a hwila dhe voy y ladha, ny veu henna yn unnsel rag ev dhe derri an sabot, mes ynwedh rag ev dhe elwel Duw y Das, orth y omwul par dhe Dhuw.\nAwtorita an Mab\n19Ena Yesu a worthybis ha leverel dhedha, ‘Yn hwir, yn hwir y lavarav dhywgh, ny yll an Mab gul travyth y honan, marnas an pyth a wel ev an Tas dhe wul; rag pypynag a wra ev, an Mab ynwedh a'n gwra. 20Rag an Tas a gar an Mab hag a dhiskwa dhodho pup-tra a wra ev y honan; hag ev a dhiskwa dhodho oberow moy es an re ma, rag may kemmerrowgh marth. 21Rag kepar dell wra an Tas drehevel an re varow ha ri dhedha bewnans, yndella ynwedh an Mab a re bewnans dhe biwpynag a vynno. 22Rag ny vreus an Tas denvyth, mes ev re ros breus oll dhe'n Mab, 23may hwrello peub enora an Mab, kepar dell enorons an Tas. Neb na enor an Mab ny enor an Tas neb a'n dannvonas. 24Yn hwir, yn hwir y lavarav dhywgh, ev neb a glew ow ger hag a grys yn neb a'm dannvonas, yma dhodho bewnans heb diwedh, ha ny dheu dhe dhampnyans, mes re dremenas a vernans dhe vewnans.\n25‘Yn hwir, yn hwir y lavarav dhywgh, an eur a dheu, ha lemmyn yw, pan glew an re varow lev Mab Duw, ha neb a glew, bewa a wrons. 26Rag kepar dell eus dhe'n Tas bewnans ynno y honan, yndella ynwedh ev re wrontyas dhe'n Mab kavoes bewnans ynno y honan. 27Hag ev a ros dhodho galloes dhe vreusi, rag ev dhe vos Mab an den. 28Na gemmerewgh marth a hemma, rag an eur a dheu pan glewvydh y lev peub eus y'n bedhow, 29hag i a dheu yn-mes; an re a wrug da bys yn dasserghyans bewnans, an re a wrug drog bys yn dasserghyans dampnyans.\n30‘Ny allav vy ow honan gul travyth; kepar dell glewav y hwrav vy breusi, ha'm breus yw ewn, rag ny hwilav ow bolonjedh ow honan, mes bolonjedh ev5:30 bolonjedh ev: War-lergh re a'n dornskrifow bolonjedh an Tas. neb a'm dannvonas.\nDustunioryon a-barth Yesu\n31‘Mar tustuniav ahanav ow honan, nyns yw ow dustuni gwir. 32Yma nebonan arall neb a dheg dustuni ahanav, ha my a woer an dustuni a wra ev y dhoen ahanav dhe vos gwir. 33Hwi a dhannvonas dhe Yowann, hag ev a dhug dustuni a'n gwiryonedh. 34Mes ny dhegemmerav an dustuni dhiworth den, mes my a lever hemma rag may fowgh hwi selwys. 35Ev a veu lugarn ow leski hag ow splanna, ha hwi a vynnas bos pur lowen pols yn y wolow. 36Mes yma dhymm dustuni brassa es dell esa dhe Yowann; rag an oberow a ros dhymm an Tas dhe gowlwul, an oberow na a wrav, i a dheg dustuni ahanav, an Tas dhe'm dannvon. 37Ha'n Tas neb a'm dannvonas, ev y honan re dhustunias ahanav. Ny glewsowgh hwi y lev bythkweth, na gweles y furv. 38Ha nyns eus dhywgh y er trigys ynnowgh, rag ny grysowgh ynno ev neb a wrug y dhannvon.\n39‘Hwi a hwila an skryptors, rag ynna y tybowgh hwi dhe gavoes bewnans heb diwedh. Hag i aga honan yw an re a dheg dustuni ahanav; 40mes ny vynnowgh dos dhymmo vy rag may fo bewnans dhywgh. 41Ny dhegemmerav enor dhiworth tus, 42mes my a'gas aswonn, nag usi kerensa Duw ynnowgh agas honan. 43My re dheuth yn hanow ow Thas, ha ny wrewgh ow degemmeres: mes mar teu nebonan arall yn y hanow y honan, henna a dhegemmerowgh. 44Fatell yllowgh hwi krysi, neb a dhegemmer enor an eyl dhiworth y gila, mes ny hwilowgh an enor na dheu marnas a Dhuw? 45Na dybewgh my dh'agas kuhudha a-rag an Tas; Moyses yth yw neb a wra agas kuhudha, ev neb re drestsowgh ynno. 46Rag mar kwrellewgh krysi yn Moyses, hwi a gryssa ynnov vy; rag ev a skrifas ahanav. 47Mes mar ny grysowgh y skrifow ev, fatell grysowgh ow geryow vy?’


Yma Aganas (po St Agnes yn Sowsnek) yn Ynysek Syllan.\nYma Brechiek (po St Martin's yn Sowsnek) yn Ynysek Syllan.\nYma Bryher yn Ynysek Syllan.\nCan an Pescador Kernûak\nCan an Pescador Kernûak (Can an Pescador Kernowek) yw can scrifys gans Henry Jenner. Kenys yw en udn sewya ton an hymna The Pilgrim of the Night.\nEnnor (po St Mary's yn Sowsnek) yw an brassa ynys yn Ynysek Syllan war an tu a-ves Breten Veur. Gwig jyf an ynys yw Tre Huw (Sowsnek: Hugh Town). A-dhia 1949, trigoryon Tre Huw a biw an dre; Dugeth Kernow yw perghenn a'n remenant a'n Ynysek.\niPad ew amontyer legh a veu desinyes, displegyes ha marhasys gen Apple Inc. avel toul rag gweles media clowwelyek, ow comprehendya levrow, jornalys, fylmow, ilow, gwariow, ha dalhen an gwias. Ma y mens ha poster ow codha ynter fonys codnyk hag amontyoryon laptop. An iPad a wra usya an keth system oberyans avel an iPod Touch ha'n iPhone—hag ev a ell lonchya y dowlednow y honan keffrys ha towlednow iPhone. Heb chanjyans, na wra an iPad bes lonchya towlednow comendys gen Apple ha gorrys en-mes der App Store Apple (marnas towlednow a ell obery a-ji dhe beurel wias iPad).\nSyllan (Sowsnek: Isles of Scilly) yw awtorita unnik y’n gonteth solempnytel a Gernow. Pymp enys y’n Keynvor Atlantek (ha nebes 140 ynys vyghan heb boblans), a wra an enesow. An pymp enys yw:\nTruru yw penncita Kernow, menystrys avel cita ha pluw civil. An gresen rag menystrans, termyn syger ha kenwerth yn Kernow yw, hag an unn dre yn Kernow may feu res dhedhi an studh sodhogel a cita. Poblans an dre a veu rekordyes avel 18,766 y'n niveryans 2011, mes yma 20,332 a dus yn hy arenebedh trevek, a gomprehend rannow a bluwow yn kerghyn.An cita a devis yn kensa avel kresen a genwerth drefen hy forth, hag a-wosa avel tre stenek rag an diwysyans sten, onen a hwegh tre stenek y'n dhuketh. Hy fenneglos a veu kowldrehevys yn 1910. Nebes tylleryow dhe les y'n cita yw an Hel rag Kernow, Gwithti Riel Kernow ha Breuslys Kernow.\nYma Ynys Skaw (FSS: Enys Skaw; Sowsnek: Tresco) yn Ynysek Syllan – an nessa brassa ynys yw hi. Yma warnedhi tirwelyow pur dhivers, y'ga mysk goenyow ha karnegi growan y'n gogledh, ha trethow howlyek y'n deghow hag est. Yn Lowarthow an Abatti (Abbey Gardens) yma plansow is-trovannel ow teva. Yma gwerthji, lytherva, ha bargenyow-tir yn kres an ynys, warbarth gans diw ostel ha dew gastell koth. Dugeth Kernow yw perghennek an ynys oll, ha stat Dorrien-Smith a's gobren diworthi. Nebes 180 a dus a drig war an ynys.


Taurus (ranneves) - Wikipedia\nTaurus yw ranneves aswonnys avel onan a'n 88 aswonnys gans an Unyans Steroniethek Keswlasek (IAU). Ranneves veur hag apert yw hag onan a 12 ranneves an stergylgh. An ger "taurus" a styr 'tarow' y'n yeth Latin, ha respresentys yw avel tarow yn mythologiethow Hen Sumer, Akkad, Assyria, Babylon, Egyp, Pow Grek ha Rom. An hen arwodh ragdho yw (♉), hevelep dhe benn tarow.\nYma niver a nasow yn Taurus a vern dhe steronydhyon. Yma dew a'n bonniow ster ygor nessa dhe'n Nor yn Taurus, hemm yw an Pleiades ha'n Hyades. Y hyllir gweles an dhew heb pellweller. Steren splanna an ranneves, Aldebaran yw kowrsteren rudh 65 bledhen golow a'n Howl gans splannvraster ow varya ynter 0.75-0.95. Messier 1 yn rann north-est an ranneves yw remenans ughnova, ha dell yw usys gelwys yw Niwlen Ster an Kanker. Komplek Taurus-Auriga yw onan a'n ranndiryow nessa a furvyans ster. Hanow an klass a ster T Tauri a dheu dhyworth an steren yn Taurus.\nRanneves Taurus y'n ebron\nDelinyans a'n ranneves avel tarow a 1825\nKomparyans a vyns Aldebaran a'n Howl\nAn Pleiades (Messier 45)\nMappa ster a'n Hyades\nNiwlen ster an Kanker - skeusen gans an Pellweller Efanvos Hubble\nSteren T Tauri\nDiwettha golegyans an folen ma a veu an 1 Me 2022, dhe 11:17.


Compare Bible readings for Ezekiel 11 in the ABK and the ESV - Bible Society\nBreus erbynn an Gusulyoryon Dhrog\n1Ena an spyrys a'm drehevis ha'm dri dhe yet est chi an ARLOEDH, a vir troha'n est. Hag otta, orth an yet yth esa pymp gour warn ugens, ha my a welas yn aga mysk Yaazania mab Azzur, ha Pelatia mab Benaya, pennsevigyon an bobel. 2Ena ev a leveris dhymm, ‘Mab den, an re ma yw an wer usi ow prasa sherewynsi hag ow ri drog-gusul y'n sita ma. 3Yn-medhons, “Nyns yw ogas an termyn rag drehevel chiow; an sita yw an galter ha ni yw an kig.” 4Rakhenna profoes er aga fynn; profoes, mab den.’\n5Ena Spyrys an ARLOEDH a goedhas warnav vy, hag yn-medh ev dhymm, ‘Lavar, Yndellma y lever an ARLOEDH: Yndella hwi re leveris, chi Ysrael; my a woer an pythow a dheu yn agas brys. 6Hwi re ladhas lies y'n sita ma, ha lenwel hy stretys a gorfow. 7Rakhenna yndellma y lever an Arloedh DUW: An korfow re worrsowgh y'n kres anedhi, i yw an kig, ha hi yw an galter, mes my a'gas dre yn-mes dhiworti. 8Hwi re borthas own a'n kledha; ha my a dhre an kledha warnowgh, yn-medh an Arloedh DUW. 9My a'gas dre yn-mes anedhi, ha'gas ri yn leuv estrenyon ha gul breusow warnowgh. 10Hwi a goedh der an kledha; yn oryon Ysrael my a'gas breus. Ena hwi a woer my dhe vos an ARLOEDH. 11Ny vydh hi kalter ragowgh, na ny vydhowgh kig a-berth ynni; yn oryon Ysrael my a'gas breus. 12Ena hwi a woer my dhe vos an ARLOEDH; rag ny gerdhsowgh y'm ordenansow, na ny wrussowgh ow breusow, mes hwi re wrug war-lergh breusow an kenedhlow esons a-dro dhywgh.’\n13Lemmyn pan esen vy ow profoesa, Pelatia mab Benaya a verwis. Ena my a goedhas war ow fas ha kria gans lev ughel, ha leverel, ‘Ogh Arloedh DUW! A vynnydh dhiswul remenant Ysrael?’\nAmbos Duw dhe Ysrael\n14Ger an ARLOEDH a dheuth dhymm, ow leverel: 15Mab den, dha vreder, dha vreder, dha neskerens, hag oll chi Ysrael yn tien, i yw an re may leveris trigoryon Yerusalem dhedha, ‘Pell yns i dhiworth an ARLOEDH! An tir ma yw res dhyn yn perghennogeth.’ 16Rakhenna lavar: Yndellma y lever an Arloedh DUW: Kynth y's dannvonas pell yn mysk an kenedhlow, ha'ga skattra yn mysk an gwlasow, my a vydh meneghi ragdha pols byghan y'n gwlasow may teuthons di. 17Rakhenna lavar, Yndellma y lever an Arloedh DUW: My a'gas kuntell dhiworth an poblow, ha'gas kuntell dhiworth an gwlasow may fewgh skattrys ynna, ha my a re dhywgh pow Ysrael. 18I a dheu di ha remova oll hy thaklow vil ha'y thaklow kasadow dhiworti. 19My a re dhedha unn golonn, ha my a worr spyrys nowydh ynnowgh; my a gemmer an golonn a ven dhiworth aga horf ha ri dhedha kolonn a gig, 20rag may kerthons y'm ordenansow ha gwitha ow breusow ha'ga gul. Ena i a vydh ow fobel, ha my a vydh aga Duw. 21Mes an re may kerdh aga holonn war-lergh aga thaklow vil ha'ga thaklow kasadow, my a dhre aga fordh war aga fenn, yn-medh an Arloedh DUW.\n22Ena an cherubim a drehevis aga eskelli ha'ga rosow rybdha, hag yth esa glori Duw Ysrael warnedha a-wartha. 23Glori an ARLOEDH a yskynnas yn-mes a'n sita, ha sevel war an menydh yw a'n est dhe'n sita. 24An Spyrys a'm drehevis ha'm dri dhe'n dhivresow yn Kaldea y'n welesigeth yn Spyrys Duw. Ena an welesigeth a welsen a yskynnas dhiworthiv. 25Ha my a gewsis dhe'n dhivresow oll geryow an ARLOEDH a dhiskwedhsa dhymm.


Compare Bible readings for Dewteronomi 25 in the ABK and the CEV - Bible Society\n1Mars eus dadhel yntra gwer, dens i dhe vreuslys hag i a re barn dhedha; ena i a akwit an den gwiryon ha dampnya an tebelwas. 2Mar tervynn an tebelwas bos gweskys, an breusyas a'n gwra dhe wrowedha ha bos gweskys a-ragdho, an niver ewn a strokosow herwydh y offens. 3Ev a yll ri dhodho dew-ugens strekys ha namoy, rag own, mara'n gwysk moy es henna gans lies strekys, dha vroder dhe vos dispresys a-wel dhis.\n4Na golm min ojyon hag ev ow trushya.\n5Mars eus breder trigys war-barth, hag onan anedha a verow ha nyns eus dhodho mab, na dhemmedhes gwreg an marow a-ves dhe'n teylu dhe wour estren; broder hy gour a dheu a-bervedh dhedhi ha'y hemmeres ragdho y honan avel gwreg ha gul y dhever dhedha avel broder dre lagha. 6An kynsa-genys a wra hi y dhineythi a erit hanow y vroder marow, rag na vo defendys y hanow dhiworth Ysrael. 7Mar ny vynn an gour kemmeres gwreg y vroder, ena gwres gwreg y vroder mos yn-bann dhe'n yet dhe'n henavogyon ha leverel, ‘Ow broder dre lagha a skon a wul dhe hanow y vroder pesya yn Ysrael; ny vynn gul dhymm dever broder dre lagha.’ 8Ena henavogyon y dre a elow dhodho, ha kewsel ganso. Mar sev fast ha leverel, ‘Ny vynnav hy hemmeres’, 9ena gwreg y vroder a dheu nes dhodho a-wel dhe'n henavogyon, ha remova y sandal a-dhiworth y droes ha trewa yn y fas, ha gorthybi ha leverel, ‘Yndella y fydh gwrys dhe'n gour na dhrehav chi y vroder.’ 10Hag ev a vydh aswonnys yn Ysrael avel ‘Chi an den removyes y sandal.’\n11Mar omladh gwer war-barth, an eyl gans y gila, ha gwreg onan anedha a nesha dhe sawya hy gorti dhiworth leuv an den a'n gwysk, ha gorra yn-mes hy leuv ha dalghenna y brivitys, 12ty a dregh dhe-ves hy leuv; na gemmeres dha lagas pita anedhi.\n13Ny' fydh y'th sagh diw eghenn a boesow, onan bras hag onan byghan 14Ny' fydh y'th chi diw eghenn a efa, onan bras hag onan byghan. 15Poes kowal hag ewn y fydh dhis, hag efa kowal hag ewn y fydh dhis, may fo dha dhydhyow hir war an tir a wra an ARLOEDH dha Dhuw y ri dhis. 16Rag kasadow a-rag an ARLOEDH dha Dhuw yw peub a wra an taklow ma, peub a wra kammhynseth.\n17Porth kov a bup-tra a wrug Amalek dhis y'n fordh pan dheuthewgh yn-mes a Ejyp, 18neb a'th vetyas y'n fordh ha treghi yn-nans an re esa ow treynya a-dryv, pan veus skwith ha gwann; ha ny borthas own a Dhuw. 19Ytho pan wra an ARLOEDH dha Dhuw ri dhis powesva dhiworth oll dha eskerens a-derdro, y'n tir a wra an ARLOEDH dha Dhuw y ri dhis avel eretons dh'y erita, ena ty a dhefend dhe-ves yn tien kov Amalek a-dhann nev. Na ankov.


Compare Bible readings for Niverow 6 in the ABK and the NRSV - Bible Society\n1Ha'n ARLOEDH a leveris dhe Moyses, 2Lavar dhe vebyon Ysrael, Pan gollenow gour po benyn ambos arbennik, ambos nazirek, dhe vos sakrys avel naziryas dhe'n ARLOEDH, 3ev a wra omwitha dhiworth gwin ha korev; ny wra eva aysel gwrys a win na aysel gwrys a gorev, na eva sugen gwinreun na dybri gwinreun kro po syghys. 4Dydhyow oll may fo naziryas ny wra dybri travyth yw askorrys gans an gwinbrenn, na hwath an has na'n rusk.\n5Dydhyow oll y ambos nazirek ny wra altenn vyth dos war y benn; bys pan vydh kowlwrys an termyn may fo sakrys avel naziryas dhe'n ARLOEDH, ev a vydh sans; ev a wra gasa kudynnow y wols dhe devi hir.\n6Dydhyow oll may fo sakrys avel naziryas dhe'n ARLOEDH ny wra mos ogas dhe gorf marow. 7Na rag y das, na rag y vamm, na rag y vroder na rag y hwoer, mar merwons, ny wra dh'y honan bos avlan; rag y sakrans dhe Dhuw a vydh war y benn. 8An dydhyow oll a'y sakrans ev a vydh sans dhe'n ARLOEDH.\n9Ha mar merow den rybdho desempis, hag ev a dhefol y benn sakrys, ena ev a wra treghi gols y benn yn dydh y lanheans; y'n seythves dydh ev a dregh y wols. 10Y'n ethves dydh ev a dhre diw durenn po diw golomm yowynk dhe'n oferyas dhe dharas tylda an kuntelles, 11ha'n oferyas a wra profya an eyl rag offrynn pegh ha'y ben rag offrynn leskys, ha gul prenedh ragdho, rag ev a beghas dre reson an korf marow. Hag ev a wra sakra y benn an keth jydh na, 12ha bos naziryas dhe'n ARLOEDH rag dydhyow y sakrans, ha dri oen gorow a unn bloedh rag offrynn kammweyth; mes an termyn kyns a vydh mannhes, drefenn bos defolys y sakrans.\n13Ha hemm yw an lagha rag an naziryas, pan vydh kowlwrys termyn y sakrans: ev a vydh dres dhe dharas tylda an kuntelles, 14hag ev a dhre y offrynn dhe'n ARLOEDH, unn oen gorow a unn bloedh heb namm rag offrynn leskys, hag unn oenes benow a unn bloedh heb namm avel offrynn pegh, hag unn hordh heb namm avel offrynn kres, 15ha kanstell a vara heb goell, tesennow rond a vleus fin kemmyskys gans oyl, ha tesennow tanow heb goell urys gans oyl, ha'ga offrynn greun ha'ga offrynnow diwes. 16Ha'n oferyas a wra aga dri a-rag an ARLOEDH ha gul y offrynn pegh ha'y offrynn leskys, 17hag ev a wra profya an hordh avel sakrifis offrynn kres dhe'n ARLOEDH gans y ganstell a vara heb goell; an oferyas a wra profya ynwedh y offrynn greun ha'y offrynn diwes. 18Ha'n naziryas a wra treghi gols y benn sakrys dhe dharas tylda an kuntelles, hag a wra kemmeres gols y benn sakrys ha'y worra war an tan usi yn-dann sakrifis an offrynn kres. 19Ha'n oferyas a wra kemmeres skoedh an hordh, pan vydh bryjys, hag unn desenn rond a vara heb goell a'n ganstell, hag unn desenn danow a vara heb goell, ha'ga gorra war dhiwdhorn an naziryas, wosa ev dhe dreghi gols y sakrans. 20Ha'n oferyas a wra aga gwevya rag offrynn gwevys a-rag an ARLOEDH; i yw rann sans dhe'n oferyas, war-barth gans an vronn a vydh gwevys ha'n vordhos a vydh drehevys; ha wosa henna an naziryas a yll eva gwin.\n21Hemm yw an lagha rag an naziryas a wra an ambos. Y offrynn dhe'n ARLOEDH a vydh herwydh y ambos nazirek, war-barth gans an pyth may hyll kavoes an pygans ragdho; herwydh y ambos a wrello, yndella ev a wra herwydh an lagha rag y sakrans avel naziryas.\nBennath gans Aron ha'y Vebyon\n22An ARLOEDH a leveris dhe Moyses: 23Lavar dhe Aron ha'y vebyon, Yndellma hwi a wra benniga mebyon Ysrael: hwi a lever dhedha,\n24An ARLOEDH re'th vennikko ha'th gwitha:\n25An ARLOEDH re wrello dh'y fas splanna warnas ha bos grassyes dhis:\n26An ARLOEDH re dhrehaffo y fas warnas, ha ri dhis kres.\n27Yndellma i a wra gorra ow hanow war vebyon Ysrael ha my a wra aga benniga.


Magnesiom - Wikipedia\nperiod 3, bagas 2\n1s² 2s² 2p⁶ 3s², [Ne] 3s²\nElven gymyk yw magnesiom, niver 12 y'n Vosen Beriodek. Y furvell gymyk yw Mg. An hanow a dheu dhyworth Magnesia, rann a Bow Grek a'n est, hag yn y dro dhyworth hanow an looth koth Magnetes.\nElven essensek dhe bub tra byw yn ogas, marnas nebes hwesker. Essensek yw yn arbennek dhe blansow, awos magnesiom yw yn kres an molekulen klorofyl. An rann vrassa dhe vagnesiom yw y'n eskern. Ev a wra peswar gweythres: ev a rewl gwayans kesstoffow dre genennow, yth yw rann a voy ages kans ensaym, usys yw dhe dhrehevel protinyow, ha usys yw yn hevelepi DNA. Kevys yw y'n rann vrassa a vosow, yn arbennek know, panes ha choklet, hag yma nivelyow ughel yn nebes sortow a gorev.\nUsys yw magnesiom yn medhegneth avel fysyk lowsya (holanow Epsom yw magnesiom sulfat), po dhe wellhe drog torr (leth Magnesia yw magnesiom hidroksid). Yn Nessa Bresel an Bys, usys o milvilyow a danbellennow magnesiom dhe dhalleth tanow yn citys Europa. Unweyth magnesiom a dhalleth leski, analladow yw dhe lettya an flammow marnas y worheli gans tewes.\nYn hav 1618 yth esa seghter euthyk yn Pow Sows. Pan gerdhas Henry Wicker dres Epsom Common, ev a welas bughes owth avoydya poll dowr. An dowr o pur hwerow, drefen holan ynno. Kyns pell, gerys-da o holanow Epsom dres Europa oll. An den kynsa dhe aswon bos magnesiom elven veu Joseph Black yn Karedin, Alban, yn 1755. An den kynsa dhe wul magnesiom pur ow Syr Humphrey Davy, an Kernow, yn 1808, dre elektrolysans magnesiom oksid.\nAn monow moyha posek ow komprehendya magnesiom yw dolomit (calsiom magnesiom karbonat CaMg(CO3)2), ha magnesit (MgCO3). Askorrys yw dres 10 milvil tonnas an vledhen. Tommhes yw magnesit dhe wul magnesya (MgO). Keworrys yw magnesya dhe voos bughes, godeylyow, plastigow ha dhe wul bryckys a sev orth tomder. Askorrys yw 1.1 milvil tonnas dhe alkan magnesiom pub bledhen, dres 900,000 tonnas anedha yn China. Usys yw avel kesalkan gans 10% aluminiom dhe wellhe krevder ha'y allos dhe sevel orth kesknias (corrosion), dhe usya y'n diwysyans horn ha dur dhe gartha sulfur dhyworth an kemysk, hag ena y'n diwysyans kerri drefen y skavder.\nPoos atomek magnesiom yw 24.30, y boynt teudhi yw 649°C ha'y boynt bryjyon yw 1090°C. Y dhosedh yw 1.74kg an liter. Alkan gwynn-arghansek, splann, nebes medhel yw magnesiom. Ev a lesk yn ayr, hag a dhasober gans dowr.\nStockys jynnow diwros gwrys a vagnesiom\nDiwettha golegyans an folen ma a veu an 13 Ebrel 2022, dhe 21:29.


Malaki 2 (ABK) - Bible Society\nMalaki 2 ABK\n1Ha lemmyn, an gorhemmynn ma yw ragowgh hwi, A oferysi. 2Mar ny woslewowgh, ha mar ny worrowgh agas kolonn dhe ri glori dhe'm hanow, yn-medh ARLOEDH an luyow, my a dhannvon molleth warnowgh hwi, ha my a volleth agas bennathow. Yn hwir, my a's mollethis seulabrys, rag na'n gorrsowgh yn agas kolonn. 3Awotta my a wra keredhi an has a'gas govis; my a wra lesa kawgh war agas fasow, kawgh agas dy'goelyow, ha hwi a vydh kemmerys dhe-ves ganso.\n4Hwi a wra godhvos y tannvenis dhywgh an gorhemmynn ma, rag may pessyo ow hevambos gans Levi, yn-medh ARLOEDH an luyow. 5Ow hevambos a veu ganso, bewnans ha kres, ha my a's ros dhodho; hag own, hag ev a borthas own ahanav hag ev a sevis yn agha a'm hanow. 6Lagha a wirder esa yn y anow, ha kammhynseth ny veu kevys war y dhiwweus. Ev a gerdhas genev yn kres hag ewnhynseth, ha treylya lies dhiworth pegh. 7Rag y koedh dhe dhiwweus an oferyas gwitha skians, hag y tal dhe dus hwilas dyskans a'y anow, drefenn y vos kannas ARLOEDH an luyow. 8Ha hwi a dreylyas a-dhiworth an fordh ha gul dhe lies trebuchya y'n lagha; hwi a dhefolas an kevambos gans Levi, yn-medh ARLOEDH an luyow. 9Ytho my a'gas kawsyas dhe vos dispresys hag iselhes a-rag oll an bobel, a-ban na withsowgh ow fordhow mes hwi a dhiskwa faverans y'n lagha.\nAn Kevambos Disakrys gans Yuda\n10A ny'gan beus, ni oll, unn Tas? A ny'gan gwrug unn Duw? Prag y hwren ni toella an eyl y gila, ow tisakra kevambos agan tasow? 11Yuda re beu dislen, ha neppyth kasadow re beu gwrys yn Ysrael ha Yerusalem: rag Yuda re dhisakras an sentri a wra an ARLOEDH y gara, ha re dhemmedhis an vyrgh a dhuw astranj. 12An ARLOEDH re droggho dhe-ves a-dhiworth tyldow Yakob an gour a wra hemma, an test ha'n pledyas,2:12 an test ha'n pledyas: Styr an Ebrow yw ankler; martesen an den difun ha'n den a worthyp. hag ev neb a dhre offrynn dhe ARLOEDH an luyow.\n13An nessa dra ma hwi a wra: hwi a worher alter an ARLOEDH gans dagrow, gans oelva ha galar, a-ban na vir orth an offrynn namoy, na'n kemmer gans plesour dhiworth agas diwleuv. 14Hwi a lever, ‘Prag?’ Rag an ARLOEDH yw test yntra jy ha gwreg dha yowynkneth, a-ban derrsys fydh gensi, kynth yw hi dha gowethyades, an wreg a'th kevambos demmedhyans. 15Ny wrug denvyth yndella mars usi dhodho remenant a'n spyrys. Ha pandr'a hwila den? Agh sans. Rakhenna omwithewgh yn agas spyrys, ha na dorr fydh gans gwreg dha yowynkneth. 16My a gas torrva demmedhyans, yn-medh an ARLOEDH, Duw Ysrael, ha gour neb a gudh y dhillas gans freudh, yn-medh ARLOEDH an luyow. Ytho omwithewgh yn agas spyrys, ha na derrewgh fydh.\n17Hwi re skwithas an ARLOEDH gans agas geryow. Hwi a lever, ‘Fatell y'n skwithsyn?’ Pan leverewgh ‘Peub neb a wra drog yw da yn golok an ARLOEDH, hag ev yw pes da gansa’, po ‘Ple'ma an Duw a wirvreus?’


Istori teyluyow – Kresen Kernow\nHome Agan kuntellow Gidys dhe’n kuntellow Istori teyluyow\nTus dhyworth oll an bys a vysyt Kresen Kernow rag diskudha moy a-dro dhe vewnansow aga hendasow gernewek. Ni a’gan beus skrivennow pals a lies eghen, hag a yll agas gweres dismygi piw o agas hendasow, ple trigens, ha fatel o aga bewnansow.\nYn mysk an fentynnyow an moyha dhe les, yma an kovlyvrow pluwek, gwithys dhyworth 1538. Unnses governans leel o an bluw, hag a res yw an kovadhow ma rag diskudha an besydhyow, demedhyansow hag ynkleudhyansow agas hendasow. Kresen Kernow yw tre dhe govlyvrow a-dhyworth oll an 257 a bluwow yn Kernow, kyn tevnydhir hwath an kovlyvrow a-lemmyn y’n eglosyow. Ni a with keffrys moy es 500 kovlyver Methodek, Krenoriethek, Kuntellyansel ha Besydhek. Y hyllir mires orth an kovlyvrow ma war gorrgennen orth agan stevell-redya, le may ma kavadow treusskrifow ynwedh.\nTre yw Kresen Kernow ynwedh a voy es 65000 kemynskrif 1600 – 1857, ha dasskrifow-kovlyver a gemynskrifow 1858 – 1941. An re ma a yll derivas dhywgh an pythow a biwo agas hendas, ha ri dhywgh kevarwodhyow posek a-dro dh’aga herens ha py par bywnans a’s tevo. Kavadow warlinen yw kemynskrifow wosa 1857.\nYn Breten Veur y tallathas kovskrifans sivil yn 1837, ytho res o dhe dus synsi testskrif genesigeth, demedhyans ha mernans. Fentynnyow meur dhe les yns i, ha kavadow yw dasskrifow rag talas dhyworth Gonis Kovskrifans.\nPur dhe les yw an niveryans rag diskudha moy a-dro dh’agas hendasow wosa 1841. Kevernys pub deg bledhen oll, ev a dheskrif piw a driga yn kettep koskordh yn Breten Veur, aga bloodh ha’ga sodhow. An fordh esya dh’aga drehedhes yw warlinen dre wiasvaow kepar ha ‘Find My Past’: y hyllir drehedhes hemma heb kost dhe Gresen Kernow ha lyvervaow poblek, po dre ragbren yn tre. Kavadow yw Niveryansow a 1841-1911, hag y hyllir drehedhes kovlyver rag 1939. Deges yw manylyon an Niveryans rag 100 bledhen.\nFentynnyow erel dhe les rag istori teylu synsys yn Kresen Kernow a gomprehend kovadhow Lagha Boghosogneth, titlow, gobrenansow, mappow degedhow, kovlyvrow skolyow ha prisonyow, skeusennow ha moy lower. Paperyow-nowodhow yw fentynnyow dhe les rag avisyansow genesigeth, demedhyans ha mernans, keffrys ha derivasow ynkleudhyans ha notyansow ankow. Studhyansow dyllys a-dro dhe neb unn hanow teylu a allsa bos dhe les ynwedh.\nTy a yll iskarga omma Gidlyver Kresen Kernow orth Istori Teylu (sowsnek).\nTermys hwithra alhwedh: baptism, marriage, burial, census, graveyard, monumental inscription, will, individual names and surnames, parish names or place names\nKuntellow alhwedh: P (Parish records), MR (Methodist records), AP, DRB (Probate records), SF (Quaker records)\nDyllansow alhwedh: The Cornish family: the roots of our future by Bernard Deacon, 2004. Y kevir studhyansow rag henwyn teylu unnik der an menegvaow magata.


Compare Bible readings for Yudith 4 in the ABK and the NRSV - Bible Society\n1An Ysraelysi trigys yn Yudi a glewas a bup-tra gwrys dhe'n kenedhlow gans Holofernes, pennhembrenkyas Nebukadnessar myghtern an Assyrianys, ha fatell byllsa ha distrui oll aga themplow. 2Ytho i a's teva own pur veur anodho ha fest troblys vons a-barth Yerusalem ha tempel an Arloedh aga Duw. 3Rag i re dhehwelsa degynsow dhiworth an gethneth, hag oll pobel Yudi o kuntellys war-barth a-nowydh, ha'n lestri, an alter ha'n tempel re bia sakrys wosa aga disakrans. 4I a dhannvonas dhe bub ranndir a Samaria, ha dhe Kona, Beth-horon, Belmayn ha Yeriko, Koba hag Esora, ha nans Salem. 5Wosa sesya oll gwarthevyow an menydhyow ughel ha kera an dinasow warnedha, i a greunis sosten yn pareusyans rag bresel, rag i re myssens aga farkow a-gynsow.\n6Yoakim an arghoferyas, neb esa yn Yerusalem y'n eur na, a skrifas dhe drigoryon Bethulia ha Betomesthaym, usi a-rag Esdraelon a-dal an plen ogas dhe Dothan, 7owth erghi dhedha sesya an bolghow a led bys y'n vro venydhyek, drefenn y hyllys dresta kavoes fordh bys yn Yudi, hag es o lettya seul a hwilla entra, rag an hyns o ynn, ledan lowr rag dew wour dhe'n moyha.\nPysadow hag Edrega\n8Ytho, an Ysraelysi a obayas gorhemmynnow Yoakim an arghoferyas ha senedh pobel Ysrael oll, esens yn esedhek yn Yerusalem. 9Pub gour a Ysrael a grias dhe Dhuw gans diwysykter meur hag omuvelhe gans penys bras. 10I a omwiskas yn yskar, i ha'ga gwragedh, aga fleghes, aga gwarthek, keffrys ha pub annedhyas estren, pub gonisyas arvethys ha pub keth prenys. 11Oll an wer a Ysrael ha'n benynes ha'n fleghes trigys yn Yerusalem a goedhas dhe'n dor a-dherag an tempel ha gorra lusu war aga fenn ha displetya aga yskar a-rag an Arloedh, 12hag i a gyrghynnas an alter gans yskar. I a garmas dhe Dhuw Ysrael yn ter gans unn akord na hepkorro aga fleghes avel preydh, na'ga gwragedh dhe vos ravnys, na trevow aga eretons dhe vos diswrys, na'n sentri dhe vos disakrys may lowenhahons an Jentilys yn spitus.\n13An Arloedh a glewas aga fysadow ha mires orth aga galarow; rag an bobel a benysas lies dydh dres Yudi oll, keffrys hag yn Yerusalem a-rag sentri an Arloedh Ollgalloesek. 14Yoakim an arghoferyas hag oll an oferysi neb a sevi a-dherag an Arloedh ha servya an Arloedh, ha'ga diwglun grogysys gans yskar, a offrynnas an offrynnow leskys pub-dydhyek, ha'n ambosow hag offrynnow bolonjedhek an bobel. 15Gans lusu war aga thulyfantys, i a grias dhe'n Arloedh gans oll aga nerth dhe vires gans favour war an chi kowal a Ysrael.


Kalgh - Wikipedia\nKarrek wodhosek yw kalgh po limven, gwrys dre vras a'n moon kalcit, furv a galciom karbonat, CaCO3.\nAskorrys veu an kalciom karbonat gans organedhow byw yn kwreydhek, gwrys gans protistow lughwriansek byghan kepar ha neb bakteria, kokkolithofores hag algi. Awosa, usys yw an karbonat gans enevales kepar ha dewgrogenogyon ha'n morgudynnow a wra kribow gwylar (coral reefs). I a dhrehev aga hregyn dhyworth gwrysow CaCO3. Wosa henna, rann anodho a dhe dhowr mor avel teudhans. Karrygi kalgh a gomprehend remenansow organek ha karbonat kodhys.\nBaya Florida, an morlyn bas a-dhelergh enesow an 'Florida Keys', yw patron rag an studhyow a askorras kalgh war an estyllen vrastiryel. Heb mar, yth esa oll an eghennow neppyth dyffrans y'n termyn na, mes, avel ekokevreyth, hevelep yw.\nYn Baya Florida yma meur a eghen a blans bleujowa gelwys gwels an mor. Ynwedh yma meur a dhowr lethek gwynn leun a galciom karbonat, furvyes gans Melobesia, algi byghan rudh a drig war an gwels mor.\nKalgh yw a-dro dhe 10% a somm oll an dalghedh a garrygi godhosek.\nUsyansow gans tus[golegi | pennfenten]\nKalgh yw kales lowr dhe sevel orth tewedhans, mes dell yw usys medhel lowr dhe vos kervys gans seri men. Usys yw rag drehevel hag y teuth gerysda y'n 19ves ha 20ves kansvledhen rag drehevyansow kepar hag eglosow, arghanttiow ha treven. Byttegyns, glaw trenk a dewedh kalgh yn lent.\nUsys yw kalgh rag gul gweder ha lim. Usys yw ynwedh dhe wul horn yn chi hwytha, rag tenna anpuredhow dhyworth an moon horn.\nTirfurvow karst[golegi | pennfenten]\nPan vo kalgh tewedhys, ev a furv sett a dirfurvow arbennek. Gelwys yw tirwedh kepar ha hemm avel tirwedh karst.\nY hweller an folen Tirfurv karst.\nTylleryow karrygi kalgh ollvysel\nTirwedh karst yn Guilin, China\nKownans Cheddar yn Gwlas an Hav\nFow Gaping Gill, Park Kenedhlek Nansow Konteth Evrek\nMalham Cove, Park Kenedhlek Nansow Konteth Evrek\nFow Domica, Slovaki\nChi hwytha yn Repoblek Chek\nMengleudha kalgh rag drehevel\nDiwettha golegyans an folen ma a veu an 26 Ebrel 2022, dhe 20:25.